Genghis Khan Tidak Berniat Untuk Menguasai Dunia?

Pertama, mari kita teliti sedikit pemahaman mengenai penakl*kan Dinasti Jin. Hampir berabad yang lalu ada seorang Khan yang bernama Ambgai khan yang hampir menyatukan seluruh suku-suku Mongol. Tetapi pemerintah Jin mengarahkan (mungkin secara ugutan) penduduk Mongolia Dalam untuk menangkap Ambgai khan bagi pihak Jin.

Dan ketika Ambgai khan tiba ke Mongolia Dalam untuk mencari isteri, mereka segera menangkap Ambgai khan dan menyerahkan dia kepada Dinasti Jin. Oleh itu, pihak berkuasa Jin telah membun*hnya dengan memaku dirinya pada keldai kayu.

Penakl*kan terhadap Dinasti Jin adalah satu reaksi membalas dendam untuk Ambgai khan. Jin dilihat sebagai melaksanakan plot secara pengecut hanya untuk membun*h seorang pemimpin masyarakat, perkara ini telah membakar api kemarahan Temudjin (Genghis Khan).

Hasilnya, pihak Jin berusaha menghentikan pencerobohan Mongol dengan memulangkan kembali pedang milik Ambgai Khan kepada Genghis. Malangnya, tindakan yang disangka berupaya menghentikan pencerobohan oleh Genghis Khan, sebaliknya menjadikan penakl*k itu semakin naik marah. Dari situlah mulanya pengakhiran riwayat Dinasti Jin.

Antara kemungkinan sebab lain Genghis menceroboh Dinasti Jin adalah kerana campur tangan pemerintah Jin dalam konflik pertemp*ran dan politik padang rumput memandangkan pengasas Dinasti Jin Agung (1115 – 1234) sendiri berasal dari keturunan nomad padang rumput, mereka adalah etnik Jurchen (Manchu), tetapi pemerintah mereka telah menyerap budaya Cina Han dengan mudah. Mereka memerintah sebuah wilayah yang meliputi wilayah timur laut China, Manchuria, hingga ke Siberia.

Baiklah, tetapi, mengapa dia tetap menyer*ng Rusia, Hungary, dan banyak lagi kerajaan? Baik, pencerobohan terhadap Rusia memang tidak mempunyai sebarang alasan konkrit. Apatah lagi, Genghis tidak pernah memerintahkan sebarang pencerobohan ke atas Rusia.

Hanya dua orang jeneralnya berambisi tinggi dan berkempen menakl*k Rusia, dalam proses itu mereka telah menghanc*rkan tentera Rusia dalam Pertemp*ran Sungai Kalka. Manakala penakl*kan terhadap Hungary, Korea, Dinasti Song dan semua pencerobohan yang lain hanya berlaku setelah kem*tian Genghis Khan.

Agak mustahil untuk membedah dan menentukan apakah punca paling utama kebangkitan Genghis Khan yang membawa kepada penakl*kan yang besar itu. Genghis tidak menakl*ki dunia.  Dan dari apa yang kita ketahui mengenai pencerobohannya, dia tidak pernah berusaha dengan serius untuk menakl*k dunia. Dia hanya akan meny*rang, menj*rah, dan pulang.

Peluasan sempadan kuasa Mongol di Dunia Islam, China Selatan dan Eropah Timur hanya dilaksanakan oleh para putera dan cucunya, iaitu sedekad setelah kem*tiannya. Tetapi wajar untuk diakui kenyataan bahawa seandainya Genghis tidak memulakan kebangkitan Mongol, tidak mungkin anak cucunya mewarisi pengaruh dan semangat beliau dan sudah tentu Mongol akan terus tinggal di dalam khemah padang rumput. Namun Genghis Khan yang memulakan daya emparan ini lalu menyebabkan penyebaran kuasa Mongol meliputi dua pertiga dunia ini.

FASA AWAL

Kini kita kembali membedah sebab-sebab di sebalik pencerobohan yang dilakukan Genghis. Bermula dengan fasa pertama. Genghis mula keluar dari padang rumput bersama rumpun nomadiknya untuk mem*snahkan kerajaan Xia Barat atau lebih dikenali oleh Mongol sebagai kerajaan Tangut. Terdapat dua teori di sebalik pencerobohan terhadap Xia Barat. Pertama, dikatakan bahawa kerajaan Xia Barat dim*snahkan semasa ekspedisi tentera Genghis sedang dalam perjalanan untuk menyer*ng Dinasti Jin yang merupakan sasaran Genghis yang sebenarnya. Kedua, Genghis ingin menj*rah Xia Barat untuk menggunakan harta rampasan sebagai ‘token semangat’ kepada gerombolan besar tenteranya (yang jauh lebih besar daripada apa yang telah dibentuk oleh mana-mana suku nomad padang rumput semenjak Federasi Xiongnu).

Bagaimanapun, Genghis menundukkan Xia Barat dan memaksa mereka menjadi negeri bawahan Mongol. Dari sinilah dia membuka pusat pertemp*ran bagi melancarkan ser*ngan ke atas Dinasti Jin. Jadi, jelas di situ bahawa Dinasti Jin sentiasa menjadi sasaran sebenar Genghis. Lebih-lebih lagi, tidak seperti Xia Barat, Empayar Jin juga diasaskan oleh suku-suku nomad, dan mereka tetap terlibat dalam politik padang rumput walaupun setelah menakl*k China Utara.

Genghis sudah cukup pintar untuk melihat ancaman dari Jin terhadap pergolakan yang baru. Penj*rahan juga merupakan motif di sebalik serbuan ini. Penulis menggunakan istilah ‘serbuan’ kerana Genghis sebenarnya tidak menduduki tanah Jin.

Peristiwa paling terkenal dengan penglibatan kempennya di sini adalah Pengepungan Beijing. Di sini juga dia terus pulang berlalu pergi setelah puas menj*rah kota itu.

KEANGKUHAN PEMERINTAH KHWAREZM

Baiklah, kita tinggalkan dahulu China, sekarang kita teliti peristiwa yang berkemungkinan merupakan pencerobohan Genghis Khan yang paling penting, iaitu pencerobohan Khwarzem.

Sekarang mari kita teliti pula mengenai pencerobohan terhadap Dinasti Khwarezm Setelah penakl*kannya yang berjaya terhadap Dinasti Jin, Genghis memutuskan untuk menumpukan seluruh kekuatannya terhadap tanah besar China.

Dari situ, dia menjalinkan hubungan dagang dengan kerajaan-kerajaan di Asia Tengah termasuklah Dinasti Khwarezm, Mongol menjual kepada mereka pelbagai jenis barangan yang dirampas dari China.Tujuan Mongol menjalin hubungan dagang adalah bagi membiayai kempen menentang China yang akan datang, sekaligus mencipta satu alasan kukuh mengapa Khwarezm tidak boleh menyer*ng Mongol sekaligus Genghis berjaya mengamankan sempadan baratnya.

Genghis Khan mengirim utusan untuk memeterai perjanjian perdagangan antara kerajaan Mongol dengan Khwarezm. Pada peringkat awal, Shah Dinasti Khwarezm menerima usul tersebut. Oleh itu, Genghis mengirim rombongan sejumlah 500 pedagang dan karavan penuh dengan barang-barang yang dij*rah oleh tentera Mongol dari Jin.

Tetapi, setelah rombongan tiba di kota Otrar, gabenor Otrar, Inalchuq bertindak menangkap 500 pedagang dan menuduh mereka berniat melakukan pengintipan bagi pihak Genghis.

Setelah mendengar khabar berita ini, Genghis mengirim utusan kepada Shah Khwarezm bagi menuntut Shah untuk menangkap dan menyerahkan Inalchuq kepada Mongol, dan membebaskan kembali kesemua 500 pedagang bersama-sama semua barangan mereka.

Tetapi Shah menolak tuntutan itu, bahkan dia mengarahkan hukuman bun*h terhadap dua daripada tiga utusan yang dikirim Genghis dan membakar janggut utusan yang masih hidup, mereka juga turut membun*h kesemua 500 pedagang Mongol.

Tindakan itu benar-benar mencabar kesabaran Genghis yang berpegang kepada kepercayaan tradisi Mongol bahawa seorang utusan adalah suci dan amat berdosa jika utusan diapa-apakan.

Tindakan Dinasti Khwarezm tidak ubah seperti meludah ke muka Genghis Khan. Dan bagi seorang panglima per*ng yang telah melihat terlibat dalam berpuluh-puluh pertemp*ran, Genghis Khan menganggap ini adalah pengisytiharan per*ng terhadap Mongol.

Dikatakan bahawa Genghis sebenarnya ada juga sedikit rasa gentar terhadap kekuatan tentera Khwarezm sehingga dalam persiapannya untuk menyer*ng, dia berdoa untuk Tuhan Langit dan Tuhan Bumi selama 3 hari dan 3 malam tanpa berehat.Dan setelah itu dia meninggalkan dua tumen (istilah sistem perpuluhan merujuk kepada unit tentera Turkic, satu tumen merangkumi antara 6,000 hingga 10,000 tentera Turkic) yang menjaga tanah airnya dan membawa pasukannya yang lain dengan tekad untuk melenyapkan terus dinasti Khwarezm dari peta dunia.

Malahan, dia benar-benar hanya melaksanakan tujuan itu sahaja. Khwarezm ketika itu adalah antara kuasa besar Islam yang kuat, tetapi Mongol telah mengh*ncurkan mereka sepenuhnya. Genghis mem*snahkan banyak kota, menyemb*lih ramai warga penduduk. Sejak saat itu tidak ada mana-mana kerajaan yang berani menyentuh seorang utusan terutamanya jika utusan itu adalah seorang Mongol.

Dalam tragedi yang melanda kerajaan Muslim itu, ternyata ia akibat dari kesalahan Shah, pemerintah Khwarzem sendiri, dia dengan angkuhnya memandang remeh akan kekuatan dan tekad Genghis dengan menghina dan membun*h rombongan pedagang dan para utusannya.

Seperti yang dicatatkan dalam sejarah, gabenor Ortar yang memulakan konflik ini, tetapi Genghis menganggapnya sebagai penghinaan dari Shah Khwarzem berikutan keengganan Shah untuk menangkap dan menyerahkan gabenor Ortar kepada Mongol sebagai tindakbalas terhadap pembun*han 500 rombongan pedagang Mongol dan para utusan.

Setelah meruntuhkan Khwarezm, Genghis memerintahkan dua Jeneral terbaiknya, Subutai dan Jebe untuk pergi ke barat bagi meneliti sejauh mana lagi mereka mampu melakukan serbuan dan pej*rahan. Laluan yang mereka lalui itu kini sudah terkenal dengan gelaran ‘Great Raid’. Sementara itu, sejumlah besar pasukan Mongol berkeliaran di sekitar Asia Tengah, dari Iran ke Afghanistan, untuk menjejak Shah Khwarzem dan anak-anaknya.

Manakala, pencerobohan Mongol terhadap Empayar Karakhanid pula mempunyai alasan yang sangat mudah. Putera sebuah empayar pesaing dari suku Naiman (suku Mongol yang ditakl*k oleh Genghis khan untuk menyatukan bangsa Mongol) yang berkuasa di sana telah bertindak menyer*ng dan mensabotaj Mongol bagi membalas dendam sehingga Genghis khan menghantar Jeneral Jebe untuk menyelesaikan masalah ini.

KEBANGKITAN MONGOL DILUAR KONTEKS GENGHIS KHAN

Hari ini terdapat juga teori tidak popular bahawa pertumbuhan rumput yang luar biasa di padang rumput menyebabkan peningkatan pesat populasi manusia dan kuda, dan dengan demikian secara tidak langsung bertindak sebagai faktor pendesak.

Yang menariknya, ada pihak lain yang berpendapat bertentangan bahawa kerana kekurangan rumput telah memaksa orang-orang nomad untuk menyer*ng kerajaan jiran. Semakin tak masuk akal nampaknya, jadi, apakah sebab sebenarnya? Apa jua punca kebangkitan Mongol, semuanya telah lama dikuburkan bersama-sama Genghis Khan.

Apa kata kita tukar persoalan “mengapa Genghis Khan menceroboh kerajaan lain” kerana ia secara khusus cuba mencari jawapan yang tidak mungkin diperoleh, iaitu samada Genghis Khan pernah memiliki mentaliti dan niat meluaskan kuasanya atau tidak.

Jadi, kita tukar persoalan itu kepada “mengapa hampir semua gerombolan suku-suku nomad eurasia sering mahu mendominasi kuasa dan agresif secara ketenteraan?

Satu perkara yang perlu anda fahami mengenai orang-orang nomadik ini ialah mereka bukan berjiwa nasionalis;  konsep negara bangsa Mongol dan Turkik hanyalah fenomena yang baru popular pada zaman moden. Mereka adalah suku yang berpuak-puak, maka oleh itu kesetiaan setiap pejuang adalah tegas dan eksklusif hanya terhadap puak masing-masing.

Jadi, Khan-khan pada waktu itu selalu teruja untuk memulakan kempen ketenteraan bagi ‘membuktikan’ kemampuan mereka, dan jika gagal melakukannya bererti kesetiaan suku akan goyah, dan bahkan akan ada risiko pemberontakan dan per*ng saudara.Suku ini secara umumnya pula hanya akan setia kepada mana-mana Khan (ketua negara dari konfederasi berbilang suku, gerombolan), yang bermaksud bahawa suku-suku itu hanya setia kepada Khan jika mereka yakin dengan kemampuannya. Khususnya berkaitan kecekapan ketenteraan.

Inilah sebabnya mengapa semua Khan Turkik dan Mongol berusaha meluaskan pengaruh kuasa; jika mereka tidak menentukan sasaran kapasiti ketenteraan suku-suku ini terhadap musuh asing, yang menjadi peluang untuk Khan-khan meraih penghormatan melalui kemenangan mereka, jika gagal, maka kapasiti ketenteraan itu akan disasarkan untuk menyer*ng suku lain, atau lebih buruk lagi, pada Khan itu sendiri.

SUDUT PANDANG BERBEZA STRUKTUR KEBANGKITAN MONGOL

Dari sudut ketenteraan, kejayaan Genghis Khan disebabkan oleh penyusunan semula angkatan besar tentera Mongol menjadi unit tentera pertemp*ran yang kejam dan berdisiplin.

Empayar Rom dan Dinasti Qin adalah antara negara kuno lain yang mencapai tahap disiplin yang serupa, tiada lagi mana-mana kuasa yang mampu menandingi disiplin mereka selepas itu.

Dari sudut pandangan sosial dan masyarakat, pemerintahan Mongol adalah agak ringan. Kebebasan beragama dilaksanakan oleh Dinasti Yuan di China, dan amat mementingkan keadilan undang-undang dan ketertiban.  Walaupun sistem percukaian agak membebankan rakyat. Mereka turut memiliki sistem pos penunggang kuda yang sangat berkesan.Dari sudut pandang psikologi, sangat meragukan jika Genghis Khan memang memulakan perjalanannya menuju ke matlamat menguasai dunia, lagi tidak masuk akal apabila ada pendapat mengatakan Genghis melakukannya atas dasar keagamaan.Di bawah Genghis Khan, bangsa Mongol amat mudah menyerap budaya dan teknologi asing, yang tidak hanya bermanfaat untuk memperkayakan budaya mereka sendiri, tetapi juga memberi mereka teknologi s*njata, pertukangan dan taktikal terbaru. Antaranya ialah jentera pengepung, balista dan manjanik yang mereka ambil dari Dinasti Jin.

Apa yang lebih masuk akal adalah dia dan sukunya hanya berjuang untuk terus bertahan hidup. Apabila perg*lutan kuasa dalaman Mongol ditamatkan, dia mendapati dirinya telah memiliki aset ketenteraan yang hebat, kuat dan kejam. Tentera yang sentiasa bermoral dan gelisah akan menimbulkan masalah. Jadi, apa yang boleh dia dan pewarisnya lakukan selain terus berkembang ke luar?

Semua perkara yang kita baca dalam sejarah terutamanya yang menggelarkan Genghis Khan sebagai “hukuman dan mandat teragung yang dikirim oleh Tuhan untuk menguasai dunia” lebih kelihatan seperti bahan propaganda negara yang mudah, dengan lebih dari sekadar rasionalisasi pasca-hoc (sesuatu yang akhirnya dilakukan setelah mereka sedar akan manfaatnya).

RUJUKAN:


Brexit Tunda Lagi?

Brexit (UK keluar dari EU) berkemungkinan akan ditunda sekali lagi. Kali ni ke 31 Januari 2020 pulak. Dah macam orang yang bertahun-tahun bertunang kata nak kahwin tapi tak kahwin-kahwin lagi.

Sebelum ni Brexit dah tunda 2 kali. Tarikh asal Brexit ialah 29 Mac 2019, tapi PM UK pada waktu tu, Theresa May minta tangguh ke 12 April sebab perjanjian cerai dengan EU (“deal”) ditolak sebanyak 3 kali (15 Januari, 13 Mac, 30 Mac) oleh ahli parlimen termasuk dari kalangan Parti Konservatif. Dah alang-alang macam tu, EU bagilah deadline sampai ke 31 Oktober.

Apabila May punya deal bakal ditolak buat kali ke-4, May rasa putus asa dan meletak jawatan sebagai PM, digantikan dengan Boris Johnson (BoJo) yang lebih keras dalam isu Brexit. Ada perjanjian ke tak ada perjanjian (“no-deal”) ke, BoJo kata UK tetap akan keluar daripada EU, no more tangguh.

Tanpa deal, UK akan keluar EU tanpa sebarang tempoh peralihan bagi syarikat dan individu buat “adjustment”. Bayangkan dalam masa 2 bulan lagi, syarikat UK di Eropah atau syarikat Eropah di UK akan berdepan dengan cukai lebih tinggi akibat tidak lagi jadi sebahagian daripada EU. Semua tu akan membawa malapetaka bukan saja kepada ekonomi UK malah kepada Eropah.

Selama ni, pembangkang yang asalnya membantah Brexit (terutamanya Parti Buruh) menerima Brexit yang ada deal. No-deal bagi mereka dah over. Malah golongan moderate dalam Konservatif pun skeptikal dengan no-deal Brexit. Jadi, 2 hari lepas, 21 ahli Parti Konservatif termasuk Philip Hammond, bekas Menteri Kewangan (Chancellor of the Exchequer) di bawah May telah membelot dari BoJo dengan mengundi bersama pembangkang untuk meluluskan RUU yang akan melarang no-deal Brexit.

Dewan Rakyat UK (House of Commons) ada 650 kerusi. Konservatif asalnya pegang 310 kerusi, disokong oleh Democratic Unionist Party (DUP) daripada Ireland Utara (10 kerusi). Pembangkang dan Bebas pula ada 330 ahli parlimen. Bila 21 keluar, maka blok Konservatif-DUP tinggal hanya 299 ahli parlimen, maka RUU dapat diluluskan dengan undian 327-299.

BoJo membalas dengan memecat kesemua 21 pembelot daripada Parti Konservatif. dan memanggil PRU pada 15 Oktober, 2 hari sebelum Sidang Kemuncak EU pada 17 Oktober, dengan harapan untuk memperolehi mandat baharu yang membolehkannya dia berunding dengan EU. Tapi BoJo punya usul hanya dapat 298 undian (seorang lagi Konservatif belot), jauh lebih kurang daripada 2/3 majoriti (434 dari 650) yang diperlukan. Parti Buruh tak sokong usul sebab rasa 50-50: kalau menang boleh tubuh kerajaan, tapi kalau kalah BoJo tetap boleh push through no-deal Brexit, jadi better jangan PRU.

Selepas RUU diluluskan oleh House of Lords dan dapat perkenan Queen, BoJo nak tak nak kena berunding dengan EU untuk dapatkan deal baharu. Sekiranya gagal capai deal sebelum 19 Oktober, maka dia perlu melanjutkan tarikh Brexit ke 31 Januari 2020.

Apa yang UK susah sangat nak capai deal dengan EU sebenarnya?

Masalah utama sekarang ialah sempadan antara Ireland Utara dan Ireland. Ireland Utara ialah sebahagian daripada UK, tapi dalam tu ada separatis yang mahu bersatu dengan Ireland. Masalah separatis hanya selesai selepas Good Friday Agreement 1999, dan disebabkan ada dasar sempadan terbuka EU, orang Ireland Utara tak rasa terasing dari Ireland sangat. Brexit akan mewujudkan semula sempadan fizikal antara Ireland Utara dan Ireland dan berpotensi menghidupkan semula konflik Ireland Utara.

Tapi solusi yang dicadangkan dalam May punya deal ialah “backstop”, iaitu kekalkan UK dalam kesatuan kastam (customs union) dengan EU sepanjang tempoh peralihan (2 tahun) supaya sempadan Ireland Utara dan Ireland kekal terbuka, sehingga jumpa jalan penyelesaian. Brexiter marah lah, seolah-olah tak Brexit langsung.

Tapi kalau nak memberi layanan khas (special status) kepada Ireland Utara dalam urusan Brexit, DUP pula tak setuju. DUP takut itu akan melemahkan bonding antara Ireland Utara dan Ireland, menguntungkan parti lawannya Sinn Fein yang pro-separatis.

Ditelan mati emak, diluah mati bapak. Benda ini betul-betul uji kebijaksanaan sesiapa yang cuba memimpin UK keluar daripada “mess” Brexit ini.

Tapi apa pun, May tak perlu lagi pikul beban Brexit. Sekarang dia senyum je tengok gelagat BoJo gelabah. Tu lah, masa May jadi PM, bukan main lagi BoJo duk tikam belakang, sekarang BoJo ambil tempat dia baru rasa sikit.

Hidup ni umpama roda, kau gembira time orang susah, nanti turn kau jadi susah orang tepuk tangan saja.


Ibnu Sina: Ilmuwan Agung Orang Islam

Diceritakan bahawa pada sekitar abad ke-9 Masihi, seorang anak muda telah dilahirkan di Bukhara, yang kemudiannya akan menggegar persada ilmu untuk beberapa abad lamanya. Menurut alim ulama, ilmuwan dan pendidiknya, anak muda ini dikenali sebagai si genius yang aneh.

Sifat aneh ini dapat dilihat apabila beliau berjaya menghafal serta mengkhatam kitab suci al-Quran dan puisi-puisi Arab. Selepas itu, beliau mempelajari ilmu hisab al-Khawarizmi dan fiqh. Seterusnya, beliau mendalami ilmu falsafah apabila keluarganya diziarahi ahli falsafah Abu Abdullah an-Nateli. Pada usia 13 tahun, beliau mengkhususkan pengajiannya terhadap ilmu perubatan. Nama anak muda ini ialah Abu Ali Al-Husain bin Abdullah bin Hasan bin Ali bin Sina.

Kariernya sebagai seorang tabib bermula semasa beliau berumur 16 tahun. Selang 1-2 tahun, raja Bukhara kerajaan Samaniyyah, Nuh bin Mansur jatuh gering dek penyakit di dalam perut. Tiada siapa pun yang mampu merawat penyakit baginda, termasuk tabib-tabib diraja. Mendengarkan kemahsyuran Ibn Sina kerana memperkenalkan kaedah rawatan yang baru, raja Nuh bin Mansur memanggil tabib muda itu untuk merawatnya. Ibn Sina mengejutkan orang ramai apabila beliau berjaya merawat rajanya yang gering. Sebagai balas budi, Ibn Sina dijadikan tabib diraja dan dibenarkan menggunakan perpustakaan diraja yang dipenuhi 30,000 manuskrip dan buku ilmu.

Selepas kematian ayahnya dan kemangkatan raja Nuh bin Mansur, kerajaan Samaniyyah menjadi kucar kacir kerana pemberontakan. Melihatkan keadaan tersebut, Ibn Sina merantau ke negeri Jurjaniyyah. Di situ, Ibn Sina disambut baik oleh rajanya dan diangkat menjadi ahli akademi ilmu, sekaligus memberikan peluang kepada Ibn Sina untuk terus mencari ilmu. Pada waktu inilah, beliau mula menulis opus magnum-nya, al-Qanun fi al-Tibb. Ibn Sina sekali lagi terpaksa merantau keluar ke negeri lain kerana masalah politik di Jurjaniyyah. Perantauannya itu membawa beliau ke negeri-negeri lain dan akhirnya bermastautin dengan aman di Isfahan (Iran).

Ibn Sina merupakan seorang penulis tegar. Dalam beberapa riwayat, beliau telah menulis lebih kurang 7 buah buku setahun. Beliau juga mempunyai seorang sahabat, ahli fiqh bernama Abu Ubaidah al-Jurjani yang mencatat dan mengimlakkan apa-apa yang terkeluar daripada bibir Ibn Sina berkenaan ilmu seperti perubatan. Dalam riwayat yang lain, sahabatnya ini telah menyalin karangannya semasa beliau dalam peperangan. Bukunya yang pertama ditulis semasa beliau berumur 21 tahun dan jumlah kesemua buku-buku yang ditulisnya ialah 456 buah buku. Hampir kesemuanya ditulis dalam bahasa Arab dan beberapa lagi dalam bahasa Parsi.

Karya agungnya, al-Qanun fi al-Tibb, merupakan buku teks perubatan yang sangat berpengaruh dan dijadikan bahan bacaan sekolah perubatan selama 600 tahun sejak zaman beliau masih hidup. Di negara-negara barat, buku ini dianggap sebagai buku sangat penting, seperti kitab Injil. Qanun ini boleh dibahagikan kepada 5 jilid besar yakni:

Apa yang menariknya tentang kaedah rawatan Ibn Sina berdasarkan kitab-kitabnya, beliau tidak terlalu rigid dengan kaedah rawatan teknikal semata-mata. Beliau memasukkan elemen-elemen falsafah dan juga kecenderungannya dalam menggunakan unsur-unsur psikologi bagi merawat penyakit mental. Kaedah ini dikenali sebagai perubatan psikosomatik pada masa sekarang.

Dalam satu kisah Ibn Sina semasa beliau berkhidmat sebagai Perdana Menteri bagi negeri Isfahan, raja ‘Ala’ ad Daulah telah  bersungut kepada beliau tentang ahli kerabat yang sakit gila. Ahli kerabat itu, seorang pemuda, menyangka dirinya seekor lembu. Ibn Sina kemudiannya merangka satu kaedah (baca: helah) dalam merawat kerabat daripada gila. Beliau mengutuskan sepucuk surat yang mengatakan beliau akan menyembelih pemuda tersebut dan menyuruhnya menggemukkan diri dalam masa sebulan seperti hasil gembala yang subur. Oleh kerana masih menyangka dirinya seekor lembu, pemuda itu mula makan dan minum dengan kuantiti yang banyak dalam usaha untuk menggemukkan diri.

Genap sebulan selepas itu, Ibn Sina bertemu dengan pemuda berkenaan. Badan pemuda itu dibaringkan seperti lembu menunggu disembelih dengan pisau di tangan Ibn Sina. Walau bagaimanapun, Ibn Sina membatalkan hasratnya dalam menyembelih pemuda tersebut kerana masih kurus. Disebabkan itu, pemuda itu kembali menggemukkan dirinya supaya dapat disembelih. Sebulan selepas itu, Ibn Sina melawat pemuda berkenaan dan mendapati dia tidak mahu disembelih kerana sudah waras dek pemakanan yang bagus. Di sini, kita dapat lihat perkaitan perubatan psikologi dengan jasmani. Badan sihat menjadikan otak cerdas.

Selain itu, Ibn Sina juga ada menulis perkaitan emosi dengan perubahan sistem badan, fisiologi tidur, pengaruh iklim  terhadap kesihatan dan penyakit, ujian klinikal, dietetik, kepentingan air suci dan analgesik. Perkara ini seterusnya dikembangkan dengan drastik pada zaman-zaman berikutnya, melahirkan pelbagai lagi aliran perubatan moden.

Penyakit-penyakit seperti kancing gigi, pleuritis, tuberkolosis, antraks telah ditulis oleh beliau dengan tepat. Dalam hal lain, beliau membicarakan gambaran klinikal mengenai meningitis, keradangan pada selaput otak dan diagnosisnya. Di sini, saya ingin menekankan Ibn Sina juga telah memberi sumbangan yang besar terhadap bidang farmakologi. Di dalam kitab Qanunnya, beliau ada membincangkan tentang proses persediaan ubat seperti menumbuk. Beliau turut menyenaraikan jenis-jenis bentuk ubat seperti antidot, pes, lozeng, minyak dan infusi. Senarai ini dilengkapi dengan manual seperti nama sebatian, teknik penggunaan dan penyimpanan. Ini secara tak langsung telah menggalakkan pembangunan bidang farmasi.

Umum diketahui bahawa Ibn Sina merupakan seorang polimath, iaitu genius dalam pelbagai bidang seperti Leonardo da Vinci. Beliau merupakan penulis bagi 68 buku teologi dan metafizik, 11 tentang astronomi, falsafah dan fizik dan 4 mengenai sajak. Kepakarannya dalam bidang lain dapat dilihat melalui 10 jilid ensiklopedia bernama ash-Shifa’.Di dalamnya terkandung ilmu mengenai geologi pembentukan gunung-ganang, falsafah sains, logik, fizik pergerakan dan daya projektil, teori cahaya mempunyai kelajuan dan psikologi berdasarkan falsafah Aristotle.

Semasa beliau dipenjarakan dalam satu kemelut politik, beliau telah merangka satu paradoks berkenaan jiwa dan tubuh manusia. Andaikan ada seorang manusia sedang terapung di satu ruang kosong dan kelam. Disebabkan keadaan di sekelilingnya tak mempunyai apa-apa stimulus, deria-deria manusia berkenaan gagal merasai apa-apa pun. Seterusnya, manusia itu mempersoalkan adakah dia masih wujud atau tidak. Paradoks ini membicarakan tentang tubuh dan jiwa manusia itu berlainan. Dualiti. Oleh kerana tubuh tak dapat merasai apa-apa stimulus, maka secara teorinya dia dianggap mati, tapi sebab dia masih berfikir, maka dia wujud. Paradoks ini mempunyai persamaan dengan falsafah Descartes tentang Skeptisisme.

Kisah hidup Ibn Sina ini dipenuhi dengan suka dan duka pengembaraannya dalam mencari ilmu. Namun, apa yang ironi tentang kisah hidup beliau ialah tentang bagaimana tokoh ini meninggal. Semasa dalam ekspedisi ketenteraan, beliau menghidap sakit perut kronik dan mengenakan dirinya dengan suntikan rektal yang berlebihan. Hal ini memberikan kesan terhadap ususnya dan akhirnya meninggal kerana komplikasi usus pada tahun 1037 Masihi.

Rujukan


Peninggalan Tamadun Islam Andalusia Ditemui Dalam Bar!

Bagi pengusaha bar tapas Antonio Castro dan empat rakan kongsinya, mereka menyangka bar Cerveceria Giralda yang diuruskan itu sekadar bar biasa. Walaupun wujud khabar angin bar tersebut dibina di atas lokasi sebuah hammam, mereka menyangka ia dipengaruhi oleh seni pembinaan neomudejar[1] atau seni bina kebangkitan Moor[2] yang menjadi inspirasi arkitek Vicente Traver. Traver menggunakan pengaruh senibina tersebut untuk membina bar dan hotel di lokasi tersebut pada awal 1920-an.

Pada musim panas lepas, Castro dan rakan-rakan kongsinya merancang untuk meneruskan kerja pengubahsuaian dan pemulihan Giralda. Kerja ini sepatutnya dilakukan lebih awal tetapi terpaksa ditangguhkan akibat pandemik Covid-19. Waktu tersebut juga merupakan waktu paling sesuai memandangkan pihak berkuasa Seville sedang sibuk menaiktaraf jalan-jalan tempatan.

Bagi memastikan kerja-kerja pengubahsuaian tidak menjejaskan nilai sejarah bangunan, mereka dibantu oleh pakar arkeologi Alvaro Jimenez. Seperti Castro, dia juga tahu tentang latar belakang Giralda termasuk cerita ia dibina di lokasi sebuah hammam tetapi menganggap ia sekadar legenda tempatan. Tetapi semua itu berubah pada Julai lepas apabila mereka menemui jendela langit bercorak bintang berbucu lapan selepas membuang lapisan plaster yang menutup siling Giralda.

Apabila mereka mengupas lebih banyak lapisan plaster, corak sebegini bukan saja mengesahkan ia merupakan sebuah hammam. Malah, corak sebegini dilihat biasa ditemui pada bangunan-bangunan yang dibina pada era kerajaan al-Muwahidun pada abad ke-12 Masihi. Semasa berada di kemuncak kegemilangannya, kerajaan ini menguasai sebahagian besar Semenanjung Iberia dan Maghribi.

Corak bintang berbucu lapan yang dilihat mereka terhasil daripada latar belakang lepa kapur berwarna putih dan dihias dengan corak geometri garisan, bulatan dan segi empat sama. Pada bahagian atasnya ialah lukisan bintang berbucu lapan berwarna merah kuning tanah dan roset multifoil berkelopak lapan. Tambah Jimenez, kedua-dua corak ini saling berkait dan beradaptasi dengan bentuk geometri berbeza yang terdapat pada jendela langit.

Menerusi penemuan ini, kerja-kerja pemulihan dan pembaikan digerakkan dengan teliti bagi memastikan ia terus terpelihara. Giraldi dijangka dibuka semula dalam tempoh dua atau tiga minggu lagi selepas semua kerja dinyatakan selesai.

Yang pasti, bagi Castro dan rakan-rakan kongsinya, mereka melihat penemuan ini menambah lagi lapisan sejarah di sebalik bar mereka. Mereka turut memuji usaha Traver yang memulihara semua penemuan ini tatkala arkitek sezaman dengannya memilih membuang semua ini tanpa rasa bersalah. Pada mereka, tindakan arkitek itu menyelamatkan warisan sejarah Sepanyol daripada hilang ditelan zaman.

NOTA KAKI:

[1] Pengaruh senibina kebangkitan Moor yang diamalkan di Semenanjung Iberia dan Ibero-Amerika dari akhir abad ke-19 hingga abad ke-20. Ia digunakan sebagai cara mencorak bangunan moden dengan elemen Moor seperti gerbang Moor dan jubin arabes.

[2] Gelaran orang Eropah Zaman Pertengahan terhadap orang Islam yang menetap di Andalusia, Maghribi, Sicily dan Malta.


Underground Economy

Kalau dengar Black market je mesti kita akan terus teringat dekat benda seperti penjualan dadah, pelacuran dan perdagangan manusia. Cuma dalam bidang ekonomi, definisi black market ni lebih luas dan tidak la terlalu cerita aksi. Semua aktiviti-aktiviti ekonomi yang tidak mempunyai lesen atau tidak direkod kerajaan tergolong dalam black market atau juga dipanggil underground economy.

Sebenarnya ramai yang terlibat dalam black market ini. Mereka bukannya menyorok di bawah tanah atau menjalankan aktiviti di Lorong-lorong gelap. Majoriti mereka ada di depan mata kita. Malahan anda yang membaca juga mungkin salah seorang darinya. Antara contoh aktiviti black market adalah:

Bila persoalan sebenarnya adalah adakah anda mendaftar SSM dan membayar cukai?

Mereka yang bekerja dalam black market ni bukannya sesaja nak buat macam ni. Kebanyakan mereka adalah wanita, pendatang asing atau orang yang tidak mempunyai akses kepada pekerjaan yang lebih baik. Tak kan benda macam ni pun kira tak elok jugak? Mereka cuma mencari sesuap nasi untuk memberi makan kepada keluarga (atau dalam kes akhir, upahnya nanti nak buat dating dengan girlfriend kat mcdonalds). Kesannya bukan sahaja pada anda dan girlfriend anda yang hanya berminat dengan anda untuk dapat makan nasi McD secara percuma, kesannya adalah pada negara. Jumlah kegiatan ekonomi tak direkod ni dijangka sehingga trillion di seluruh dunia.

Bukan jumlah hutang negara

Underground ekonomi ni lebih aktif dekat negara sedang membangun daripada negara membangun (Hint: Malay**a). Berdasarkan kajian underground economy di Malaysia adalah 47% daripada jumlah GDP tahunan negara. Kajian juga menunjukkan hampir 1/3 economic output negara terhasil dari underground ekonomi.

Untuk memberi gambaran lebih besar, 55% restoran, 30% kedai runcit, 20% cybercafé dan 15% workshop di Malaysia beroperasi tanpa sebarang lesen perniagaan. Apabila berlakunya perkara ini, kerajaan gagal melakukan penguatkuasaan undang-undang dan mengutip cukai. Bila peniaga gagal membayar cukai, sumber pendapatan kerajaan jatuh. Jadi kerajaan Cuma ada dua acara, mengurangkan perbelanjaan dekat operasi dan infrastructure atau meningkatkan tax. Ini menyebabkan keadaan bertambah teruk untuk mereka yang terlibat dalam kegiatan black market itu sendiri.

Penyebab kejatuhan satu empayar

Kegiatan underground economy ni sebenarnya menindas pekerja itu sendiri. Mereka yang bekerja dalam underground economy ni selalunya berada dalam kondisi pekerjaan yang sukar.  Mereka tidak mendapat fair working condition, tiada insurance, tak perlu di bayar overtime dan tidak dapat cuti tahunan. Ini kerana tanpa penguatkuasaan dari kerajaan, tiada KPI atau regulation yang perlu diikuti oleh mereka yang terlibat dalam underground economy ini.

Malahan underground economy juga menyebabkan berlakunya kekeliruan dalam kerajaan membuat polisi negara. Bila kerajaan tak ada rekod, Kerajaan tak boleh dapat statistik yang betul berkaitan unemployment dan income rakyat. Jadi kerajaan akan bertindak tidak mengikut keadaan sebenar dalam membuat perancangan masa depan negara.

Macam mana economist kira benda ni?

Economist akan tengok jumlah pendapatan negara dan tolakkan dengan jumlah perbelanjaan. Sepatutnya kedua-dua ni hampir sama tapi kalau jauh beza, adalah kegiatan underground economy. Economist juga tengok permintaan tunai, sebab majoriti kegiatan ini menggunakan transaksi tunai, jadi negara yang banyak permintaan tunai juga merupakan negara yang mempunyai aktiviti underground economy yang tinggi. dan akhir sekali tengok penggunaan elektrik, kalo penggunaan elektrik tinggi tapi gdp rendah, kegiatan ekonomi banyak berlaku dalam underground economy\

Sebenarnya Memang tak dapat nak berhentikan underground economy, tapi ia masih boleh dikawal. Rakyat perlu diajar kepentingan mengikut regulation dan pembayaran tax.

Artikel ditulis oleh Aku Bosan untuk The Patriots.


Memperbetulkan Persepsi Buruk Berkenaan Poligami Rasullulah S.A.W

MUTIARA ISLAM

MOUSTAPHA ABBAS

Bila kita berbicara tentang poligami, ada saja suara-suara sumbang terutama dari kalangan musuh-musuh Islam yang memperlekeh institusi ini. Antara label yang selalu digunakan kelompok sebegini ialah satu penindasan ke atas wanita. Ada sesetengah yang bertindak lebih jauh dengan menganggap poligami Rasulullah s.a.w hanya bersandarkan kepada nafsu dan bukan atas dasar dakwah semata-mata.

Di sini saya ingin menjelaskan kekeliruan yang dicetuskan oleh individu atau kelompok sebegini:

1. Jika benar amalan poligami yang dilakukan Nabi s.a.w hanya berdasarkan nafsu, maka pasti tidak akan muncul firman-Nya tidak mengharamkan baginda menceraikan isteri-isteri baginda atau berkahwin lebih. Contoh dalam kes Hafsah binti Umar r.a, beliau diceraikan baginda sekali tetapi baginda rujuk kembali dengannya. Ini berdasarkan hadis yang diriwayatkan Ibnu Said r.a, bahawasanya Nabi s.a.w menceraikan Hafsah sekali dan merujuknya kembali selepas malaikat Jibril berkata, “Ambillah kembali Hafsah kerana dia selalu berpuasa dan solat pada waktu malam. Dialah isterimu di syurga.”

Dalam satu jalur lain yang diriwayatkan oleh Uqbah bin Amir r.a, bila mana Umar r.a mendengar berita perceraian Hafsah, beliau berkata, “Allah tidak akan mengasihi Umar dan anak perempuannya selepas dia diceraikan Nabi s.a.w.” Lalu malaikat Jibril datang berjumpa dengan baginda pada hari berikutnya dan menyatakan perkara sama seperti dalam hadis Ibnu Said r.a dengan tambahan, “Allah memerintahkan kamu mengambil kembali Hafsah sebagai cara menunjukkan kasih kepada Umar (bapanya).”

Dalam satu versi yang lain yang diriwayatkan oleh Abu Saleel r.a, Umar r.a masuk ke rumah Hafsah semasa beliau menangis. Lalu Umar bertanya sama ada baginda telah menceraikan beliau atau tidak. Umar kemudian menambah, “Dia menceraikan kamu sekali dan mengambil kamu semula kerana aku. Jika dia menceraikan kamu sekali lagi, aku tidak akan bercakap dengan kamu lagi.” Berikutan itu, Hafsah r.a tidak berani lagi melakukan perkara yang menyinggung hati Nabi s.a.w.

2. Jika baginda berkahwin semata-mata atas nama kesenangan, maka baginda boleh saja berkahwin dengan wanita lain selain Khadijah r.a sebelum mendapat wahyu. Hakikatnya, Nabi s.a.w menghabiskan masa mudanya bersama Khadijah. Lihat pula tempoh perkahwinan mereka selama 25 tahun sehingga ke akhir hayat beliau. Baginda bukan pisau cukur seperti yang didakwa oleh individu atau kumpulan yang berhati busuk.

Imam al-Qurtubi berpandangan, jika Nabi s.a.w mahukan kenikmatan atau bersenang-lenang dengan wanita, baginda boleh saja berkahwin dengan wanita-wanita yang lebih muda. Ini berdasarkan satu hadis di mana Nabi s.a.w bertanya kepada seorang sahabat sama ada beliau telah berkahwin atau tidak. Sahabat itu menjawab, “Ya.” Baginda bertanya lagi, “Dengan gadis atau janda?” Beliau menjawab, “Saya berkahwin dengan seorang janda.” Lalu Nabi s.a.w bersabda, “Mengapa engkau tidak berkahwin dengan seorang gadis kerana dengannya engkau boleh bermain-main dengannya dan dia boleh bermain-main denganmu?”

3. Ada sesetengah kelompok berpandangan semua wanita yang dikahwini Nabi s.a.w ialah gadis-gadis. Hakikatnya, hanya seorang saja isteri baginda yang berstatus gadis iaitu Aisyah r.a. Selain dari itu, semua isteri baginda dari Saudah r.a hingga Maimunah binti Haris r.a berstatus janda.

4. Kebanyakan wanita yang berkahwin dengan Nabi s.a.w menghibahkan diri mereka kerana mereka tidak mempunyai sesiapa yang dapat menolongnya. Apabila mereka berkahwin dengan baginda, mereka mendapat seorang suami yang setia, ikhlas, adil dan penyayang.

Contohnya, kes Ummu Salamah r.a. Selepas kematian suami merangkap sahabat Nabi yang terkemuka, Abu Salamah r.a yang syahid di medan Uhud, kehidupan beliau sekeluarga terumbang-ambing. Ini kerana Ummu Salamah tiada sanak-saudara semasa berada di Madinah. Selepas habis edahnya, Ummu Salamah mendapat banyak pinangan termasuk dari Abu Bakar r.a dan Umar r.a tetapi semua pinangan mereka ditolak. Tak lama selepas itu, Nabi s.a.w datang meminang beliau. Pada mulanya Ummu Salamah keberatan menerima pinangan baginda atas alasan umurnya yang sudah lanjut, sikap cemburu dan bimbang ada mempunyai keluarga kecil. Namun, Nabi s.a.w meredakan kebimbangan Ummu Salamah dengan berdoa semoga Allah mengurangkan sikap cemburunya dan menyatakan baginda juga berusia lanjut seperti beliau. Baginda turut memberi jaminan bahawa keluarganya juga merupakan sebahagian daripada keluarga baginda (Ahlul Bait).

5. Sebahagian daripada strategi dakwah Nabi s.a.w ialah berkahwin dengan wanita-wanita dari kabilah tertentu dengan tujuan melembutkan hati kabilah terlibat dan mengukuhkan lagi pengaruh dakwah dalam kalangan kabilah tersebut.

Contohnya, kisah perkahwinan Juwairiyah binti Haris r.a dengan baginda. Semua bermula apabila Bani Mustaliq merancang menyerang Madinah lalu baginda menghantar seorang perisik bernama Buraidah bin Hasib al-Aslami untuk merisik kekuatan pihak musuh. Bani Mustaliq turut merasakan bahawa baginda akan menyerang mereka lalu menghantar seorang perisik untuk tujuan sama. Namun perisik tersebut berjaya ditahan pasukan tentera Islam dan dibunuh. Kedua-dua pasukan bertemu di sebuah perigi bernama Al-Muraysi dan bertempur selama sejam dengan anak panah. Kemudian, tentera Islam segera mara dan mengepung seluruh kabilah lalu menawan mereka. 200 keluarga menjadi tawanan sementara 200 ekor unta, 5000 ribu kambing dan kibas serta sejumlah besar barangan berharga menjadi ghanimah atau rampasan perang bagi tentera terlibat.

Selepas pertempuran berakhir, ramai dijadikan tawanan termasuk Juwairiyah di mana suaminya, Mustafa bin Safwan terbunuh dalam peperangan tersebut. Pada mulanya, Juwairiyah diambil sebagai hamba kepada Thabit bin Qais tetapi beliau merayu untuk dibebaskan kepada Nabi s.a.w. Tersentuh dengan rayuan beliau, baginda membebaskan Juwairiyah, mengahwininya dan mengubah syarat-syarat perjanjian dengan Bani Mustaliq. Tidak lama selepas itu, seluruh Bani Mustaliq termasuk seisi keluarga Juwairiyah memeluk Islam.

6. Melalui perkahwinan-perkahwinan baginda, Nabi s.a.w sebenarnya menunjukkan teladan yang baik dalam soal melayan golongan Hawa dan ahli keluarga kepada kita semua. Pada zaman moden hari ini, di mana nilai-nilai seperti menghormati wanita dan ringan tulang semakin dilupakan, cerita-cerita ini dilihat mengingatkan kita untuk menjaga akhlak sama ada dari segi ucapan mahupun perbuatan. Antara hadis berkenaan soal ini ialah, “Sebaik-baik kamu ialah yang berlaku baik kepada keluarganya dan aku adalah sebaik-baik orang di antara kamu terhadap keluargaku.”

7. Hikmah terbesar di sebalik poligami Nabi s.a.w ialah di sinilah berlakunya usaha penyebaran ilmu dan pendidikan membabitkan umat Islam. Rumah-rumah baginda sentiasa terbuka kepada pertanyaan sama ada lelaki atau wanita. Di sinilah, banyak hadis yang diriwayatkan yang menjadi ikutan dan teladan umat sepanjang zaman.

Contohnya, pada satu ketika, Nabi s.a.w bersama dengan Umar r.a apabila sekumpulan wanita datang menziarahi baginda. Mereka sebenarnya mahu bertanya kepada baginda tentang haid tetapi merasa malu berikutan kehadiran Umar di situ. Lalu salah seorang daripada mereka mengajukan soalan berkenaan haid tetapi secara berkias. Baginda hanya tersenyum mendengar soalan yang diajukan lalu memberi jawapan yang mereka mahukan. Selepas kumpulan wanita tersebut beredar, Umar bertanya kepada Nabi s.a.w apa sebenarnya soalan yang diajukan mereka kepada baginda. Baginda menjawab, mereka sebenarnya mahu menanyakan perihal haid tetapi merasa malu berikutan kehadiran beliau di sisi baginda.

Selepas kewafatan baginda, rumah-rumah ini berperanan sebagai madrasah. Di sinilah, Ummul Mukminin seperti Aisyah dan Hafsah r.a mengajar para sahabat tentang agama Islam terutama hadis dan membantu meningkatkan lagi pemahaman umat Islam pada sesuatu perkara dari soal wanita hingga soal tatanegara.

SUMBER

1. Kamal, Abu Hafs Usamah bin. (2004). Al-Manhaj. Hikmah Poligami Nabi, Fatwa-Fatwa Penting Tentang Poligami. https://almanhaj.or.id/763-hikmah-poligami-nabi-fatwa-fatwa-penting-tentang-poligami.html

2. Hafsah binti Umar bin al-Khattab. IdealMuslimah.com. http://idealmuslimah.com/personalities/sahaabiyaat/187-hafsah-bint-umar-al-khattaab.html


Apa Istimewanya Tamadun Sungai Batu Di Kedah?

1. Sungai Batu ialah bukti tamadun tertua bangsa Melayu. 600 Sebelum Masihi, sezaman dengan Rom dan Yunani. 1100 tahun sebelum kelahiran junjungan besar Rasulullah S.A.W dan juga 600 tahun sebelum kelahiran Nabi Isa A.S

2. Sungai Batu ialah bukti hidup bahawa bangsa Melayu ialah bangsa yang sangat bertamadun. Lebih 2500 tahun yang lalu, bangsa Melayu masak besi beb! Bukannya buat jarum, seperti mana yang didakwa oleh segelintir bahawa Melayu Bina Sebatang Jarum Pun Tak Mampu.

3. Besi terbaik dunia datangnya daripada peradaban ini. Sehinggakan terdapat teori dan hipotesis yang mendakwa bahawa besi yang digunakan untuk menempa Pedang Rasulullah adalah datang daripada tamadun ini.

4. Ada sehingga 4-7 buah kapal yang berusia sehingga 2000 tahun yang terdampar di dasar tasik di tengah hutan kelapa sawit. Kapal itu dikatakan sepanjang 70 meter, dan tiang layarnya dapat dilihat dari permukaan. Itu belum dikatakan lagi dengan tapak sungai batu ialah penemuan arkeologi tapak metropolis purba yang paling lengkap di Asia Tenggara. Tak keterlaluan kalau dipanggil bahawa Sungai Batu ialah ‘Mohenjo-Daro dan Harappa Melayu’.

5. Tapak Sungai Batu ini adalah SEZAMAN dengan Taman Tergantung Babylon yang dibina oleh raja agung dari Mesopotamia iaitu Nebuchadnezzar II.

6. Tapak Sungai Batu adalah 400 TAHUN LEBIH TUA daripada Tembok Besar China yang dibina oleh DINASTI QIN dan juga 1600 TAHUN LEBIH TUA daripada TEMBOK BESAR DINASTI MING yang wujud pada hari ini.

7. Tapak Sungai Batu adalah 600 TAHUN LEBIH TUA daripada pembinaan COLLOSSEUM di Rom yang dibina pada 70 Masihi untuk menjadi tempat hiburan rakyat Rom menonton para gladiator bertempur sesama sendiri dan juga haiwan buas seperti harimau dan singa.

8. Tapak Sungai Batu adalah 1773 TAHUN LEBIH TUA daripada MENARA CONDONG PISA yang terkenal di Itali itu.

9. Tapak Sungai Batu adalah 300 TAHUN LEBIH TUA daripada RUMAH API ISKANDARIAH yang pernah menjadi salah satu daripada banggunan tertinggi pada zaman purba yang dibina oleh Dinasti Ptolemy yang memerintah Mesir.

10. Tapak Sungai Batu adalah 2000 TAHUN LEBIH TUA daripada MACHU PICHU yang dibina di Peru oleh TAMADUN INCA.

11. Tapak Sungai Batu adalah 1000 TAHUN LEBIH TUA daripada Hagia Sophia yang dibina oleh Empayar Byzantine lalu dijadikan masjid oleh Sultan Muhammad Al-Fateh.

12. Tapak Sungai Batu adalah SEZAMAN dengan PIRAMID bangsa Maya yang bernama CHICHEN ITZA yang dibina di pendalaman hutan Amerika Tengah.

13. Tapak Sungai Batu adalah 200 TAHUN LEBIH TUA daripada PETRA di Jordan, sebuah seni bina agung yang dipahat pada tepi gunung oleh bangsa Arab Purba.

14. Tapak Sungai Batu adalah adalah 2200 TAHUN LEBIH TUA daripada TAJ MAHAL yang dibina oleh SHAH JAHAN, yang konon dibina atas lambang cinta sejati.

15. Tapak Sungai Batu adalah 1350 TAHUN LEBIH TUA daripada BORUBUDUR yang dibina oleh DINASTI MELAYU SAILENDRA di PULAU JAWA.

16. Tapak Sungai Batu adalah 1700 TAHUN LEBIH TUA daripada ANGKOR WAT yang berdiri di bumi KEMBOJA hari ini yang dibina oleh Suryavarman II dari Kerajaan ANGKOR.

17. Tapak Sungai Batu adalah 100 TAHUN LEBIH TUA daripada PATUNG ZEUS yang dibina oleh TAMADUN YUNANI.

18. Tapak ini adalah bukti bahawa bangsa Melayu membina peradaban hebat jauh lebih hebat dan tua daripada kebanyakan-kebanyakan penemuan hebat di dunia.


Pengaruh Wanita Dalam Pemerintahan Empayar Mongol

Dalam sistem sosial dan kemasyarakatan bangsa Mongol, kaum lelaki merupakan kaum dominan. Komuniti mereka adalah bersifat patriarki dan patrilineal. Walau bagaimanapun, kaum wanita Mongol diberikan lebih banyak hak, kebebasan dan kuasa berbanding wanita dalam budaya patriarki yang lain seperti Parsi dan China.

Dalam masyarakat nomad setiap anggota masyarakat adalah penting untuk kelangsungan hidup suku masing-masing. Antara faktor lain kejayaan Empayar Mongol ialah wanita memainkan peranan yang sangat penting dalam ekonomi, contohnya, mereka menjaga haiwan ternakan jika perlu.

Di saat kaum Cina Han terpaksa mengamalkan tradisi mengikat atau membalut kaki wanita hingga kaki mereka menjadi kecil semenjak era Dinasti Song hingga Qing, kaum wanita Mongol sudah menunggang kuda, turut serta dalam pertem.puran, menjadi penggembala dan mempengaruhi para pemimpin lelaki dalam menentukan sebarang keputusan yang penting bagi masa depan Empayar Mongol.

Namun, walaupun peranan kaum wanita sangat besar dalam masyarakat Mongol, status mereka masih berada di kedudukan yang lebih rendah berbanding bapa, suami dan adik beradik lelaki mereka. Tugasan dibahagikan antara lelaki dan wanita; lelaki akan menguruskan haiwan ternakan dan keluar berpe.rang, wanita akan membina ger (khemah yang menjadi tempat tinggal suku nomad padang rumput), membuat pakaian, memerah susu haiwan, membuat keju dan memasak.

Lelaki dan wanita membesarkan anak mereka bersama-sama. Kanak-kanak Mongol tidak bersekolah sebaliknya keluarga mereka yang bertanggungjawab menunjukkan contoh pengurusan hidup dari segi peranan dan kerja lelaki dan wanita. Kanak-kanak Mongol juga akan bermain permainan, sama seperti kanak-kanak dari mana-mana kebudayaan.

Perkahwinan biasanya diatur antara keluarga, dengan barang dagangan antara keluarga sebagai hantaran pengantin dan mas kahwin. Kadang-kadang, kaum nomad mengamalkan tradisi pelik, iaitu seorang wanita dari mana-mana suku akan dicu.lik oleh seorang lelaki dari suku yang lain. Bapa Genghis Khan, Yesugei, misalnya, mencu.lik ibunya Hoelun dari suku lain.

Namun tradisi menc.ulik wanita untuk perkahwinan tidak sentiasa diamalkan kerana ia boleh menyebabkan perteling.kahan antara suku. Lelaki boleh mengamalkan poligami dengan mengahwini lebih daripada seorang wanita. Jadi, setiap isteri dan anak-anak mereka akan memiliki ger masing-masing.

Biasanya seluruh keluarga boleh bergaul dengan baik. Isteri pertama dianggap sebagai isteri yang sah, walaupun tak ada banyak perbezaan kecuali dari segi pewarisan harta kerana anak-anak dari isteri pertama akan mewarisi lebih banyak harta berbandimg anak-anak isteri yang lain.

Wanita Mongol yang sudah berkahwin perlu memakai tudung melindungi kepala mereka bagi membezakan diri mereka dengan wanita yang belum berkahwin. Tudung wanita Mongol mungkin jauh lebih rumit dan penuh dengan pelbagai hiasan hingga kadangkala kelihatan sangat pelik kerana dalam budaya Mongol, mereka sangat menyukai sebarang topi dan aksesori kepala.

Wanita Mongol kebiasaannya amat setia terhadap suami mereka dan sangat jarang berkahwin semula selepas suami meninggal dunia. Seorang janda mewarisi harta suaminya yang sudah meninggal dan kebiasaannya akan mengambil alih peranan suami iaitu menjadi ketua keluarga.

Antara contoh yang jelas tentang semua tradisi ini, dan kuasa wanita yang mempengaruhi sejarah dan budaya Mongol ialah Sorghaqtani Beki, isteri Tolui iaitu anak lelaki Genghis Khan.

Sorghaqtani Beki pernah menjadi penasihat kepada seorang lagi anak lelaki Genghis, Ogedei Khan, semasa dia menjadi khagan. Apabila Tolui meninggal dunia, dia menjadi ketua keluarga memimpin anak-anak lelakinya, antaranya bukanlah calang-calang anak, mereka adalah Mongke, Kublai, Hulagu dan Ariq Boke, di mana mereka semua ini akan menjadi khan dan khagan pada zaman masing-masing.

Dia mendidik mereka semua dengan disiplin yang tegas hingga berjaya menjadi pemimpin yang berpendidikan dan belajar setiap bahasa yang perlu mereka ketahui selaku pemimpin sebuah empayar. Selepas kema.tian Ogedei, Sorkhaqtani memerintah empayar secara bersama dengan kaedah diplomatik semasa Guyuk menjadi khagan. Selepas kema.tian Guyuk, anaknya, Mongke menjadi khagan.

Sumbangan lain Sorkhaqtani terhadap Empayar Mongol termasuklah membuka pintu perdagangan, memulakan pertukaran budaya secara intelektual di seluruh empayar, menekankan budaya kebebasan dan toleransi beragama dan mempengaruhi khagan agar tidak terlalu mengeksploitasi penduduk di wilayah-wilayah yang ditak.luki Mongol.

Selepas Genghis Khan menyatukan suku-suku nomad di bawah Empayar Mongol, mereka mula memiliki kekuatan mobilisasi dari kaum lelaki sepenuhnya untuk tujuan berpe.rang, kadangkala terlalu ramai, ini menjadikan tentera Mongol lebih kuat dan menakutkan.

Apatah lagi apabila kaum wanita turut memainkan peranan dalam ketenteraan. Ramai wanita Mongol yang menyertai pertem.puran secara langsug dalam menghadapi musuh, mereka pernah disebut dalam beberapa rekod dan sejarah kronikel Mongol, China, dan Parsi.

Tak hairanlah, kerana berdasarkan undang-undang yassa, setiap anak-anak yang dilahirkan dalam keluarga Mongol, baik lelaki mahu pun wanita adalah wajib untuk dilatih secara ketenteraan.

Namun wanita Mongol masih ada hak dan keistimewaan yang tidak diberikan kepada kebanyakan wanita Asia Timur. Selain mempunyai hak untuk mewarisi harta suami, wanita Mongol juga diberikan hak untuk bercerai.

Berikut adalah sedikit pengenalan yang ada tentang wanita Mongol yang terkenal di kalangan bangsawan elit Mongol. Nama mereka disebut berulang kali dalam kronikel Mongol, China, Parsi dan Eropah pada abad ke-13.

Sorghaghtani Berki

Mubaligh Kristian Eropah yang mengunjungi ibu kota Empayar Mongol pada pertengahan abad ke-13 menyatakan bahawa Sorghaghtani Beki adalah wanita yang paling terkenal dalam sejarah Mongol.

Sejarawan dan ahli perubatan Ilkhaniyah di Parsi, Rashid ad-Din Hamadani pernah mencatatkan:

“Dia terlalu bijak dan berkebolehan tinggi, dia berdiri megah memayungi semua wanita di seluruh dunia.” (merujuk kepada peranan Sorghaghtani yang bersama-sama dengan Chabi iaitu isteri Kublai Khan, dalam membina pengaruh yang besar terhadap dasar yang diperintah dalam Empayar Mongol).

“Sekiranya aku melihat di kalangan kaum wanita lain ada seorang lagi wanita yang begitu luar biasa seperti dia ini, aku akan mengatakan bahawa kaum wanita lebih unggul daripada kaum lelaki.”

Sorghaghtani bertanggungjawab membina pentas untuk keempat-empat anak lelakinya menjadi khagan. Walaupun dia sendiri buta huruf, dia ada kesedaran yang penting bahawa anak-anak lelakinya wajib dididik dan menjadi orang yang terpelajar.

Setiap anak-anaknya akan mempelajari pelbagai bahasa-bahasa yang berbeza yang diperlukan oleh orang Mongol bagi mentadbir wilayah-wilayah luas yang telah mereka tak.luki.

Walaupun dia seorang Kristian Nestorian, dia menyedari Mongol perlu mentadbir sebuah empayar besar yang diperoleh melalui penak.lukan, maka salah satu cara untuk mentadbir dengan baikvadalah dengan mendekatkan diri mereka dengan para pemimpin pelbagai agama.

Jadi dia dan anak-anaknya berperanan melindungi dan menyokong setiap komuniti beragama yang merupakan subjek Empayar Mongol. Dia menyokong orang-orang Islam, Buddha, dan Konfusianisme.

Dia memperkenalkan idea-idea ulama Konfusianisme kepada Kublai Khan untuk membantu dia dalam menghadapi persediaan untuk menjadi Maharaja China.

Sumbangan ketiganya kepada pemerintahan Mongol ialah dia menyedari bahawa eksploitasi terang-terangan terhadap masyarakat yang ditak.luki mereka adalah satu kerja bodoh.

Menghancurkan ekonomi wilayah yang ditak.luki akhirnya akan melemahkan kuasa mereka sendiri. Maka dari idea asal yang pernah dicadangkan pada era Ogedei Khan iaitu meratakan wilayah utara China menjadi sebidang padang rumput yang besar, Kublai akhirnya memilih untuk membantu para petani China.

Jika Empayar Mongol memperkasakan ekonomi tempatan, ia akhirnya akan membawa kepada peningkatan hasil pengeluaran dan peningkatan kutipan cukai.

Setiap anak-anak lelakinya berpegang kepada falsafah yang sama.  Toleransi dan dokongan keagamaan, memperkasakan taraf ekonomi rakyat peribumi, dan mengalakkan budaya rakyat celik huruf.

Semua itu terbukti amat penting kepada anaknya, Kublai, pemimpin yang merealisasikan proses peralihan dari penak.lukan kaum nomad padang rumput, dia beralih secara serius dalam urusan pentadbiran wilayah-wilayah yang telah ditak.luki Mongol di China.

Kedaulatan Kublai diiktiraf oleh penduduk China. Dia sedar dia perlu menyediakan hak konsesi untuk kaum Han bagi memerintah China. Amat mustahil untuk orang Mongol mencipta kejayaan dengan bergantung kepada bangsanya sendiri.

100 juta rakyat tak boleh diperintah oleh hanya beberapa puluh ribu orang Mongol. Orang Mongol tiada pengalaman mengutip cukai.  Untuk mendapatkan sokongan orang Han, dia mula berperanan seperti seorang maharaja Cina yang sebenar.

Pada tahun 1260-an dia mula mengembalikan prnsip-prinsip Konfusian dalam pemerintahan. Dia memindahkan ibu kota Empayar Mongol dari Karakorum di Mongolia ke Khanbaliq (Beijing) di China.

Kublai bertanggungjawab memilih Beijing sebagai tapak untuk meletakkan pusat pemerintahan Empayar Mongol. Dia menjadi penaung seni dan kebudayaan terutamanya dalam seni lukisan tradisional Cina dan menyokong pementasan teater klasik China. Teater Cina melalui perkembangan budaya yang luar biasa semasa era Kublai Khan.

Chabi

Di sebalik setiap usaha ini, Kublai turut dibantu oleh isterinya Chabi yang memainkan peranan penting seperti yang dilakukan ibunya.  Chabi menyokong pendeta Buddha Tibet yang mula mempengaruhi para bangsawan elit Mongol dengan ajaran Buddhw Tibet.

Apabila Kublai menak.luki selatan China, Chabi menggunakan pengaruhnya untuk memadamkan dendam.  Dia mengambil langkah-langkah yang tidak menghukum anggota keluarga bekas pemerintah Dinasti Song dengan menyediakan dana dan istana khas untuk mereka, bukan memperhambakan mereka atau membu.nuh mereka.

Khutulun

Seorang lagi wanita luar biasa di era Kublai Khan ialah anak saudara Kublai yang bernama Khutulun. Dia cenderung kepada gaya hidup tentera dan menyertai pertem.puran.

Dia bahkan dikagumi oleh Marco Polo yang menyifatkan dia begitu kuat dan berani hinggakan dari setiap anggota tentera bapanya, tiada sesiapa pun yang mampu menundukkan dia jika beradu kekuatan.

Ibu bapanya bimbang apabila dia belum berkahwin pada usia 22 atau 23 tahun. Mereka sentiasa meminta dia memikirkan soal perkahwinan. Namun dia hanya akan bersetuju jika ada calon yang mampu mengalahkannya dalam pertandingan beradu kekuatan.

Dia bersetuju untuk menerima sebarang cabaran asalkan calon itu mempertaruhkan 100 ekor kuda untuk mendapatkan peluang menewaskannya. Dalam masa yang singkat dia telah mengumpulkan kira-kira 10,000 ekor kuda.

Akhirnya seorang putera muda yang sangat kacak, berkeyakinan, dan mahir tiba di istana untuk mencabarnya. Dia begitu yakin akan menang sehingga dia mempertaruhkan seribu ekor kuda.

Pada malam sebelum pertandingan, ibu bapa Khutulun merayu anak perempuan mereka itu untuk membiarkan dirinya dikalahkan. Tapi dia hanya menerima kekalahan dalam sebuah pertandingan yang adil, dan dia dengan senang hati akan menjadi isterinya jika dikalahkan.

Mereka berdua bergelut untuk tempoh yang agak lama. Kemudian dalam pergerakan secara mengejut, dia menjatuhkan putera itu dan memenangi pertandingan. Putera itu berangkat pulang dan meninggalkan 1000 ekor kuda yang dipertaruhkan.

Khutulun sebenarnya tak pernah berkahwin. Dia menemani bapanya dalam setiap kempen. Walaupun sebahagian kisahnya mungkin terlalu ditokok tambah, mesej sebenar yang sampai kepada kita ialah wanita dalam golongan elit Mongol boleh berdikari, tidak ditundukkan oleh lelaki, dan memainkan peranan penting dalam masyarakat Mongol.

Terdapat begitu banyak penekanan terhadap wanita yang memainkan peranan dalam ketenteraan, politik dan ekonomi semasa tempoh yang tentunya akan menjangkaui wanita elit. Budaya ini juga akan mempengaruhi kaum wanita dari kelas rendah juga.

Menariknya menjelang abad ke-14, tiada lagi wanita Mongol yang memainkan peranan sebagai pemimpin.  Mereka menjadi semakin berbudaya. Dalam generasi-generasi selepas Kublai Khan, anak perempuan dan cucu perempuan Kublai Khan tidak lagi menonjol.

Mereka mula menerima beberapa pantang larang yang dikenakan ke atas wanita di China. Dalam erti kata lain, selepas era Kublai Khan, sebenarnya Mongol Dinasti Yuan sudah benar-benar menjadi mangsa kebudayaan akibat dipengaruhi oleh budaya China.

Kalau anda berminat nak membaca lebih banyak sejarah mengenai Tamadun Mongol, kami nak jemput anda beli buku terbaru kami, KITAB TAMADUN MONGOL. Boleh beli di webstore kami: https://bit.ly/pratempahktmktr


Kaum Uyghur: Orang Turkic Yang Berjiran dengan China

Untuk artikel ini saya hanya fokuskan asal-usul kaum ini dengan tidak memasukkan isu konflik antara kaum ini dengan negara China kerana saudara Ayman telah membincangkan isu ini dalam artikelnya lepas.  Artikel ini cuma membentangkan siapakah kaum Uyghur yang telah mendapat kedudukan sensasi dalam media sosial.

Sejarah kaum Uyghur terbahagi kepada 5 fasa: Pra-Monarki (300 SM – 630 M), Monarki (630 – 840), Idiqut (840 – 1200), Mongol (1206 – 1600), dan Moden (1600 – Kini). Disebabkan saudara Ayman telah tuliskan tentang kaum Uyghur pada fasa Moden yang bermula dari penaklukan China dinasti Qing hingga kini, artikel ini hanya fokuskan fasa Pra-Monarki hingga Mongol.

Sebenarnya kaum Uyghur adalah orang Turkic berketurunan golongan pengembala kambing dan lembu dari pergunungan Altai bernama Tiele. Golongan Tiele ini tinggal di selatan lembah Tasik Baikal dan sekitar Sungai Yenisei. Negeri Xinjiang yang kita kenal sekarang sebenarnya milik kaum Dingling, salah satu kaum Siberia Purba yang kemudian menyerap masuk sebagai sebahagian golongan Tiele. Kaum Tiele kemudian melebar di sekitar tanah mereka dan mengamalkan sistem pertanian mereka. Mereka juga mahir dalam bidang pertukangan besi kerana besi mudah ditemui di kawasan Sungai Yenisei ketika itu.

Masuk 300 SM, penempatan kaum Tiele dijarah oleh kaum nomad Xiongnu kemudian diperhambakan sebagai hamba tukang besi. Setelah empayar Xiongnu runtuh, kaum Tiele berterusan sebagai hamba tukang besi kepada kerajaan seterusnya, antaranya Rouran dan Hepthalite.

Kaum Tiele kemudian terbahagi kepada 12 etnik kecil. Salah satu etnik ini iaitu Fufuluo mengukuhkan kuasa dan pengaruh mereka, kemudian menubuhkan Kerajaan pertama kaum Tiele: A-Fuzhiluo (481 – 520) di Dzhungaria (utara Xinjiang). Dalam sejarah China, Fufuluo dilabel sebagai keturunan orang Uyghur.

Tahun 546, kerajaan Rouran runtuh. Maka orang Turk meluaskan jajahan untuk menubuhkan Empayar Göktürk. Entik Fufuluo yang memimpin kaum Tiele berusaha menangani invasi orang Turk namun gagal. Kegagalan ini menjadikan kaum Tiele sekali lagi menjadi hamba empayar Göktürk dan tanah mereka diserap menjadi sebahagian jajahan Göktürk. Dalam diam, 9 buah entik Tiele menubuhkan kesatuan mereka iaitu 9 Etnik Tokuz-Oguzes yang terdiri dari etnik Xueyantuo, Basmyl, Oguz, Khazar, Alans, Kyrgyz, Tuva, dan Yakut. Kesatuan ini diwujudkan untuk membebaskan kaum mereka dari genggaman Göktürk.

Masuk tahun 600, kaum Uyghur yang diketuai oleh Bey (ketua mengikut bahasa Turki) Erkin Tegin bersekutu dengan China dinasti Sui demi menumbangkan lawan yang sama, Göktürk. Ini adalah sekutu bersama bangsa lain yang pertama direkodkan dalam sejarah kaum Uyghur. Tahun 603, setelah pemerintah Göktürk ketika itu, Tardu Khan dikalahkan dalam perang gabungan Uyghur-Sui dan Göktürk, persekutuan ini dibubarkan begitu saja.

Pada tahun 611, kaum Uyghur yang dipimpin oleh etnik Xueyanto berjaya menghentikan invasi Göktürk namun Göktürk bangkit semula oleh pemerintahan Shipi Qaghan. Tahun 627, kaum Uyghur berperang lagi melalui revolusi Tokuz-Oguz. Tiga tahun kemudian, empayar Göktürk seratus-peratus digulingkan oleh temtera China dinasti Tang.

Dari penggulingan itu etnik Xueyanto mengambil kesempatan untuk merampas bahagian timur empayar Göktürk dan menjadi ‘duri dalam daging’ dinasti Tang setelah sekian lama bersekutu menumbangkan Göktürk. Namun pada tahun 646, dinasti Tang bersama kaum Uyghur pimpinan Tumitu Ilteber telah menggulingkan kekuasaan Xueyanto dan mengiktiraf pemerintah (khagan) Uyghur sebagai Pelindung Anbei, iaitu benteng utama dalam menangani penjarahan orang nomad Mongolia.

Tahun 683, Empayar Göktürk Kedua ditubuhkan dan ini menyukarkan kaum Uyghur lagi untuk hidup mana walaupun bersekutu dengan China. Kaum Uyghur pimpinan Bey Tuchiachi dikalahkan di tanah sendiri dan terpaksa melarikan diri ke lembah Sungai Selenga. Dari lembah ini, mereka bersungguh mematahkan invasi Göktürk. Tahun 688, kaum Uyghur sekali lagi sebagai hamba Göktürk namun semangat kebangsaan Uyghur tak pernah pudar dengan perlaksanaan perang kecil-kecilan Tahun 744, kaum Uyghur pimpinan Qutlugh Bilge Köl bersatu dengan etnik Basmyl dan Qarluq, bersama jeneral perang Tang iaitu Wang Zhongsi telah berjaya menggulingkan Göktürk kali kedua. Setahun kemudian, kaum Uyghur berupaya membina empayar mereka sendiri iaitu Uyghur Khaganate yang ibu kotanya terletak di Gunung  Ötüken.

Empayar Uyghur meluas dari Laut Caspia ke Manchuria (Mongolia) dan memerintah dari tahun 745 hingga 840. Ordu-Baliq adalah kota diraja yang menjadi ibu kota empayar Uyghur dan ia adalah salah satu kota purba Mongolia terbesar. Dalam fasa ini, terma Uyghur digunapakai kepada rakyat empayar Uyghur. Tidak kira individu itu berketurunan Uyghur atau tidak.

Sebenarnya, selain bangsa Uyghur, ada bangsa asing yang pada mulanya adalah pelarian dari penjarahan Göktürk kemudian sah menjadi rakyat Uyghur. Bangsa asing itu adalah kaum Sogdian. Dahulu, kaum Sogdian mempunyai tanah sendiri di Asia Tengah dan bergantung kepada sistem perdagangan untuk hidup. Ketika Göktürk meluaskan jajahan, kaum Sogdian menjadi pelarian.  Saat empayar Uyghur ditubuhkan, kaum Sogdian memperoleh perlindungan, kemudian secara tidak langsung mempengaruhi kehidupan asal orang Uyghur.

Akibat kehadiran kaum Sogdian, para bangsawan Uyghur memeluk ajaran baru selepas Buddhism, iaitu Manichaeism, ajaran Nabi Mani yang diamalkan oleh kaum Sogdian. Kebudayaan Uyghur kemudian bercampur dengan kebudayaan Sogdian dan kebanyakan jawatan empayar Uyghur diambil alih oleh orang Sogdian. Peter B. Golden, Professor Emeritus dalam sejarah Asia Tengah mengemukakan bahawa kaum Uyghur tidak sekadar mengamalkan tulisan dan ajaran agama orang Sogdian, Uyghur melihat Sogdian sebagai ‘mentor’ dalam pembentukan kehidupan dan empayar sendiri seperti pengurusan dagangan di Jalan Sutera sehingga empayar Uyghur mencapai kemakmurannya.

Masuk tahun 840, empayar Uyghur mengalami perang saudara dan kebuluran sehingga ia dijajah oleh kaum Kirghiz, salah satu kaum Turkic yang berasal dari utara Sungai Yenisei. Kebanyakan kumpulan etnik yang pernah menjadi rakyat Uyghur bermigrasi di barat laut China, terutamanya Xinjiang yang kita kenal. Kaum Uyghur juga bermigrasi ke Mongolia dan Gansu. Sekitar tahun 850, kaum Uyghur menubuhkan dua kerajaan baru: Yugur dan Qocho.

Kerajaan Yugur (870 – 1036) adalah kerajaan yang ditubuhkan oleh etnik Yugur di kawasan paling timur Dzungaria. Ibu kotanya terletak di Ganzu yang kini menjadi negeri China. Kerajaan ini menjadikan Tibetan Buddhism menjadi agama utama meninggalkan agama Manichaeism. Etnik Yugur juga dikenali sebagai Uyghur Kuning dan satu-satunya etnik dari kaum Uyghur terkini yang tidak memeluk agama Islam. Sekitar tahun 1028 – 1036, kerajaan Yugur mengalami konflik terhadap anasir kerajaan asing kemudian terserap sebagai jajahan kerajaan Tangut selepas kekalahannya.

Kerajaan Qocho pula ditubuhkan sekitar tahun 856 – 866 di utara Dzungaria dan ia dikenaloi sebagai kerajaan Idiqut (bermaksud kemakmuran). Kerajaan ini mengamalkan ajaran Buddha dan berperanan sebagai pusat penyebaran budaya Uyghur. Kerajaan ini mendanai pembinaan kuil-kuil Buddha yang rancak di Bezeklik. Pada mulanya kerajaan ini memerintah bersendirian, kemudian ia menjadi kerajaan naungan Kara-Khitans (Dinasti Liao Barat mengikut catatan China).

Tahun 1209, pemerintah Qocho bernama Idiqut Barchuq mengisytiharkan persekutuan dengan kaum Mongol pimpinan Genghis Khan dan dijadikan tanah naungan Mongol sehingga 1335. Sejak bersekutu dengan Mongol, kaum Uyghur berkhidmat sebagai ahli birokrat yang mengurus pemerintahan Mongol. Walau bagaimanapun, Mongol pimpinan Chaghataid menggulingkan Qocho pada abad ke-14 Masihi akibat konflik dalaman para pewaris takhta Mongol.

Selain kedua-dua kerajaan kaum Uyghur ini, terdapat sebuah dinasti Turkic yang ditubuhkan berkaitan dengan kaum Uyghur. Kerajaan tersebut adalah Kara-Khanids atau Karakhans. Kerajaan ini ditubuhkan dari persekutuan beberapa ernik dari kaum besar Turkic seperti Karluks, Chigils, dan Yaghmas. Sejarahwan berpendapat bahawa  kerajaan ini wujud selepas runtuhnya Empayar Uyghur walaupun masih terdapat perdebatan mengenainya. Pemerintah Karakhans iaitu Sultan Satuq Bughra Khan (920 – 956) memeluk Islam pada tahun 934, kemudian diikuti oleh pemelukan agama Islam besar-besaran pada tahun 960.

Pemerintahan Karakhans ini dianggap sebagai antara sejarah terpenting bagi kaum Uyghur sekarang. Masjid, sekolah, jambatan, dan perumahan dibina sekeliling kota dan ibu kota Kashgar, Bukhara, dan Samarkand menjadi pusat pendidikan dan pengembangan sastera Turkic. Pokoknya, inilah kerajaan Uyghur Muslim yang pertama yang mempunyai kemajuan mendahului kerajaan-kerajaan terdahulu.

Namun apabila kerajaan Seljuk ditubuhkan di tanah Iran, Karakhans menjadi kerajaan naungan Seljuk. Kemudian Karakhans menjadi negeri autonomi Kara-Khitans melalui suzerainty (pembayaran cukai untuk meneruskan pemerintahan autonomi) setelah Seljuk dikalahkan dalam Perang Qatwan. Kerajaan Karakhans kemudian runtuh saat tanahnya dibahagi kepada dua dinasti iaitu Khwarezmids dan Kuchlug.

Ketika kaum Mongol melakukan misi penaklukan, kesemua kerajaan kaum Uyghur bersekutu dengan Mongol dibawah pimpinan Genghis Khan. Setelah kewafatan Gengkis Khan, berlaku konflik rampasan takhta oleh para pewaris sehingga empayar Mongol berpecah kepada 4 buah kerajaan. Chagatai Khan, putera kedua Genghis Khan turut menubuhkan empayar sendiri iaitu Chagatai Khaganate dan menakluk kerajaan-kerajaan Uyghur yang sekian lama taat kepada ayahandanya.

Setelah pemerintahan Empayar Chagatai terakhir, Qazan Khan mangkat pada 1346, empayar tersebut terbahagi kepada dua Chagatai barat (Transoxiana) dan Chagatai timur (Moghulistan/Uyghuristan). Transoxiana diperintah oleh puak-puak Mongol manakala Uyghuristan pula seorang Khan dari Empayar Chagatai iaitu Tughlugh Timur memeluk Islam dan pada tahun 1361, Tughlugh menjarah Transoxiana untuk melaksanakan misi penyatuan seluruh etnik Mongol dan Turkic. Keputusannya, Tughlugh berjaya meluaskan Uyghuristan dari Sungai Irtysh di Siberia hingga kota Ghanzi di Afghanistan serta dari Transoxiana ke lembah Tarim Basin.

Namun hayat Tughlugh sebagai raja yang menguasai Transoxiana dan Uyghuristan cuma pendek kerana mangkat 2 tahun kemudian.Transoxiana diabaikan dan ketua etnik Qara’unas’, Amir Husayn merampas Transoxiana. Tamerlane, orang asal Transoxiana yang menganut agama Islam dan kononnya generasi Genghis Khan ingin kembalikan lagi kegemilangan Mongol. Maka, Tamerlane bersama etnik sekutunya menakluk seluruh Transoxiana. Kemudian empayar yang meluas ini dinamakan sebagai Moghulistan sempena keturunan diraja Timurid (Tamerlane) yang berasal dari etnik Moghol.

Di Uyghuristan, setelah mangkatnya Tughlugh, Uyghuristan dipecahkan kepada beberapa buah kerajaan Uyghur muslim seperti kerajaan Kashgar, Yarkant, dan Qomul. Walau bagaimanapun, kerajaan-kerajaan muslim ini sentiasa berperang sesama sendiri. Empayar Moghulistan di Transoxiana dan kerajaan-kerajaan muslim Uyghur di Uyghuristan berkekalan sehingga berlaku invasi China dinasti Qing yang menakluk Moghulistan pada abad ke-18 Masihi. Qing menakluk Dzungaria pada 1759 kemudian menamakannya sebagai Xinjiang.

RUJUKAN:

Gardner Bovingdon (2010). “Chapter 1 – Using the Past to Serve the Present”. The Uyghurs – strangers in their own land. Columbia University Press.

Peter B. Golden (1992). “Chapter VI – The Uyğur Qağante (742–840)”. An Introduction to the History of the Turkic Peoples: Ethnogenesis and State-Formation in Medieval and Early Modern Eurasia and the Middle East. p. 155.

Peter B. Golden (2011), Central Asia in World History, Oxford, New York: Oxford University Press, p. 47

Svatopluk Soucek (2000). “Chapter 4 – The Uighur Kingdom of Qocho”. A history of Inner Asia. Cambridge University Press.

Golden, Peter. B. (1990), “The Karakhanids and Early Islam”, in Sinor, Denis (ed.), The Cambridge History of Early Inner Asia, Cambridge University Press


Kisah Nabi Danial Yang Disayangi Singa Sejak Bayi

Peminat cincin mesti minat citer ni!

Abu Burdah anak Abu Musa Asyaari pakai cincin berukiran dua ekor singa menjaga seorang bayi. Cincin ni diwarisi dari ayahnya yang juga sahabat Nabi. Ayahnya dapat masa kempen ketenteraan di Tustar. Setepatnya diambil dari jenazah Nabi Danial!

Apa cerita di sebalik pahatan cincin itu?

Kisahnya berkaitan Nabi Danial. Ada seorang raja yang dapat ramalan, akan lahir seseorang yang bakal memusnahkan kerajaannya. Ahli sihir diraja tu siap bagitau tarikh sekian-sekian bayi tersebut dilahirkan. Apa lagi, Raja terus perintah semua bayi laki-laki pada tarikh tersebut dibunuh tanpa simpati. Bayangkan, baby tak berdosa pun dihukum mati. Kejam!

Danial lahir pada tarikh yang diramalkan. Nak elak daripada baginda terkorban, mak ayahnya masuk ke hutan dan tinggalkan di situ. Kemudian mereka pulang ke kota untuk elakkan syak wasangka. Dalam hati memang sayang, tapi kalau Danial ditemui tentera di kota, pasti akan ditikam atau dilemaskan. Jadi, mereka bertawakkal kepada Tuhan, moga-moga bayi mereka selamat sejahtera.

Keesokan hari, setelah semuanya reda, mereka pergi semula ke hutan. Degup di jantung berdetak laju. Apakah bayi mereka masih hidup atau sudah dibaham binatang buas di rimba belantara?

Alangkah terkejutnya, bila mendapati Danial dijilat oleh dua ekor singa!

Ajaibnya, binatang buas tersebut tidak membaham bayi montel yang ditinggalkan. Malah dua singa itu menjaga dan melindunginya daripada bahaya. Singa pulak yang jadi babysitter! Inilah irhas yang berlaku kepada Nabi Daniyal, sebagai petunjuk yang esok lusa baginda bakal menjadi Rasul kepada Bani Israil. Irhas merupakan perkara mencarik adat yang berlaku kepada seseorang sebelum kenabiannya.

Maka setelah Nabi Danial dewasa, baginda mengukir peristiwa ini di cincinnya. Kenapa? Supaya baginda sentiasa ingat nikmat besar yang telah Allah kurniakan kepadanya. Adatnya, singa pantang jumpa makanan, pasti dibaham. Dengan kuasa Allah, singa yang sifatnya pemangsa telah berubah menjadi penjaga baginda.

Dipendekkan cerita, pada suatu masa ada seorang raja yang kafir bernama Darius. Dia membenci agama tauhid Bani Israil. Raja Darius memerintahkan semua rakyat jelata menyembah dirinya sebagai Tuhan. Siapa yang ingkar akan dipenjarakan atau dibunuh. Nabi Danial antara yang ditangkap raja.

Pada satu hari, Darius melempar Danial ke lubang berisi singa!

Singa-singa yang lapar itu mengaum sebaik saja Nabi Danial menyertai mereka. Tentera-tentera Darius menyangka ngauman singa bagi menakutkan mangsa walhal singa-singa tersebut menyambut ramah kedatangan baginda. Seumpama trompet yang menyambut raja!

Singa-singa yang tadi menunjukkan taringnya, kini mengatup mulut. Dengan hormat ia mendekati Nabi Danial dan menjilat baginda. Singa termasuk keluarga kucing dan digelar kucing besar dari genus Panthera. Macam mana manjanya kucing dengan tuan, macam tu jugak lah manja singa dengan Nabi Danial. Tidak dimakan, hanya diteman. Tidak dijamah, malahan ramah.

Walaupun telah terselamat daripada singa, baginda dicoba pula dengan kelaparan. Berhari-hari Nabi Danial dengan singa-singa tidak dibagi makan. Sekali lagi, baginda berdoa kepada Allah agar dibukakan jalan keluar.

Allah menurunkan wahyu kepada Nabi Armiya di Jerusalem bagi membantu Nabi Danial di Babylon. Jarak antara dua negeri ini lebih 1,000 km. Kalau ikut adat, tak sempat nak hantar makanan, dah mati kebuluran. Namun Allah menyuruh juga baginda pergi membantu. Tentang bagaimana caranya, biar Allah yang buat. Berjalan saja.

Dengan kuasa Allah, Nabi Armiya dapat sampai ke tempat Nabi Danial dalam masa yang singkat. Baginda membawa aneka makanan dan dihulurkan dari atas lubang. “Siapakah itu”, tanya Danial. “Saya Armiya, Allah mengutusku kepadamu”, jawabnya.

Begitulah mukjizat dari Allah, singa yang buas menjadi jinak dan jarak yang jauh menjadi dekat.

Ahli Kitab di zaman Turki Uthmaniah pernah sebut, “ulama Umat Muhammad seumpama Nabi-nabi Bani Israil.” Hal ini terbukti pada Ibnu Umar, seorang sahabat dan periwayat hadis terkenal. Aisyah pernah memujinya, “Tak seorang pun mengikuti jejak langkah Rasulullah di tempat-tempat pemberhentiannya, seperti yang telah dilakukan Ibnu Umar.”

Pernah sekali, ada seekor singa yang menghalang jalan orang ramai. Ibnu Umar pun turun dari unta dan mendekat ke singa tersebut. Tanpa disangka-sangka, dia menggosok telinga singa tersebut macam tengah nego. Tak lama lepastu, singa pun blah. Orang ramai tanyalah, apa yang dia buat? Ibnu Umar terus bagi sebuah hadis: Rasulullah SAW pernah bersabda, “Jika manusia hanya takut kepada Allah, maka tidak ada hal lain yang bisa menguasainya.”

KITAB TAMADUN YAHUDI masih dalam promosi DISKAUN RM10. Beli sekarang di: bit.ly/kitabtamadunyahudi


Kenapa Rakyat Malaysia Malas Nak Jalan Kaki?

Kajian terbaru daripada Universiti Stanford yang mendedahkan Malaysia adalah antara negara paling malas berjalan kaki di dunia. Kita bernasib baik kerana duduk tempat ketiga dengan 3963 setiap hari dibelakang Indonesia dan Arab Saudi. Paling mengejutkan sekali adalah kajian tersebut turut mendedahkan semakin malas rakyat sesebuah negara itu jalan kaki, semakin besar kadar obesiti dalam kalangan penduduk.

Jangan terperanjat kerana di negara yang rakyatnya malas berjalan, wanita didapati lebih malas berbanding lelaki. Kalau di negara yang rajin berjalan pula, jumlah antara kedua-dua jantina adalah seimbang. Nak membuktikan kajian tersebut, kita perlu lihat kadar obesiti di Malaysia. Hasilnya sebanyak 50.1% populasi dewasa di Malaysia mengalami masalah gemuk. Paling teruk sekali adalah 60% ataupun 6.9 juta daripada populasi dewasa gemuk Malaysia adalah wanita. Patutlah susah betul nak jumpa wanita kurus di negara kita.

Persoalannya sekarang kenapa rakyat Malaysia malas nak jalan kaki?

Cuba lihat bandar-bandar utama di Malaysia, memang mustahil nak jalan kaki walaupun arah tujuan itu terlalu dekat. Sebagai contoh nak berjalan kaki ke stesen LRT ataupun MRT memang agak payah kerana sesetengah daripadanya terletak betul-betul didepan jalan besar. Mahu tak mahu memang kena nak kereta untuk ke sana.

Jadi kerana memang tak bina bandar yang mesra pejalan kaki dan kalau kita cuba juga memang sangat bahaya. Tapi mesti ada yang cakap, kerajaan sudah berusaha membina laluan pejalan kaki tapi masalah lain timbul. Banyak laluan pejalan kaki tidak diselenggara dengan baik sehingga berlaku pelbagai kerosakan. Malah siap ada pokok yang tumbuh di tengah-tengah laluan pejalan kaki sampai jubin pecah.

Bukan setakat itu sahaja, laluan pejalan kaki juga telah dihijack oleh golongan peniaga tepi jalan sehingga kita semua sukar nak laluinya. Apabila kita pergi report dekat majlis, terus kena tuduh nak menjatuhkan bangsa sendiri. Itu belum cerita tentang golongan angkasawan yang suka melepak di laluan pejalan kaki sehingga kita rasa tidak selesa.

Sebagai ganti ada yang lebih selesa berjalan di kaki lima kedai tapi tetap miliki masalah juga. Antaranya adalah kebanyakan kaki lima kedai agak kotor dan longkangnya sering kali tersumbat sehingga berbau busuk. Jika ada bengkel motosikal ataupun kereta memang lagi susah nak lalu sebab takut pakaian kotor terkena minyak hitam.

Senang cerita segala halangan ini memang menyukarkan kita nak berjalan kaki tapi kerajaan sajakah yang bersalah?

Sebenarnya sifat dan sikap kita juga turut menyumbang kepada kemalasan rakyat nak berjalan kaki. Buktinya untuk kedai yang berjarak sekitar 300 meter hingga 1km pun kita lagi gemar naik kenderaan. Lepas itu kalau boleh memang nak parkir kereta betul-betul depan kedai supaya senang nak beli barang katanya. Apabila tiada parkir yang terdekat, mulalah double park sehingga menyusahkan semua orang.

Ada juga yang mendakwa bahawa dekat Malaysia tak sesuai nak berjalan kaki sebab panas dan cuaca tidak menentu. Kalau cuba nak berjalan juga memang berpeluh teruk sehingga membuatkan badan berbau. Sekarang ini cuba lihat jiran kita di seberang tambak, suhu dan iklim mereka sama sahaja dengan kita. Kajian menunjukkan purata rakyat Singapura berjalan sebanyak 5674 langkah setiap hari. Mereka tidak panas dan berpeluh ke?

Jawapannya adalah bandar Singapura dibina mesra pejalan kaki. Malah laluan berbumbung disediakan untuk memudahkan rakyat berjalan kaki. Bagi laluan tidak berbumbung pula, pokok ditanam bagi memastikan suhu sekitar dalam keadaan nyaman. Jadi tidak timbul masalah panas dan hujan di sana kerana laluan pejalan kaki sangat selesa. Apa yang boleh kita buat adalah cuba contohi mereka agar kadar obesiti di negara kita menurun dengan kerap berjalan.

Kesimpulannya, kerajaan dan sikap kita sendiri menyebabkan rakyat Malaysia tidak gemar untuk berjalan kaki. Jadi kita kena ubah dulu diri untuk kerap berjalan dan terus memaksa kerajaan membina laluan pejalan kaki yang elok. Semuanya perlu bermula dengan diri kita terlebih dahulu.

RUJUKAN:

A Murad Merican. (2018, September 28). Pedestrians, second-class citizens. New Straits Times. Dipetik daripada https://www.nst.com.my/education/2018/09/415037/pedestrians-second-class-citizens

Ahmad Shaherman Shamsuri. (2022, Januari 22). 6.9 juta wanita Malaysia gemuk. Kosmo! Dipetik daripada https://www.kosmo.com.my/2022/01/24/6-9-juta-wanita-malaysia-gemuk/

Malaysia Today. (2017, Julai 27). Why I hate to walk. Dipetik daripada https://www.malaysia-today.net/2017/07/27/why-i-hate-to-walk/

Nor ‘Asyikin Mat Hayin. (2022, April 10). Obesiti semakin serius. Harian Metro. Dipetik daripada https://www.hmetro.com.my/sihat/2022/04/830304/obesiti-semakin-serius


Artis-Artis Hollywood Yang Menyokong Perjuangan Palestine

Krisis antara Israel dan Palestin tidak berlaku kerana den.dam sebenarnya. Malah bukan kerana kedua-dua pihak sudah tidak mampu berdiplomasi dalam usaha mencapai solusi. Sebaliknya, isu ini ada kena mengena dengan politik. Jelas dan nyata.

Beberapa minggu ini, suhu politik antara masyarakat Arab dan Yahudi di Israel memang panas. Umat Islam tidak dapat menyambut kedatangan Ramadan seperti biasa di Damascus Gate, kerana ditutup polis Israel. Jadi orang ramai pun membuat ban.tahan yang dua minggu kemudian polis akur (Boxerman, 2021).

Kemudian tular pula video TikTok seorang remaja Palestin pergi tam.par lelaki Yahudi, yang ramai tiru.

Video:

תיעוד: צעיר ערבי סוטר לבחור חרדי במהלך נסיעה ברכבת הקלה, סתם, בשביל הסרטון ואת התיעוד הוא פרסם בחשבון הטיקטוק האישי שלו pic.twitter.com/4EWaKAfdfv

— חיים גולדברג (@haim_goldberg) April 15, 2021

Lepas satu demi satu, akhirnya krisis masyarakat telah melibatkan pihak antarabangsa.

Krisis ini sangat menguntungkan Benjamin Netanyahu, yang mungkin terpaksa keluar daripada Pejabat Perdana Menteri Israel kerana tidak dapat membentuk kerajaan. Mandat pembentukan kerajaan sekarang berada dalam tangan pembangkang Yair Lapid, yang dijangka akan bekerjasama dengan Mansour Abbas daripada Parti Ra’am.

Netanyahu tidak dapat bekerjasama dengan Abbas, kerana beberapa parti keagamaan enggan menerima “penyokong pengga.nas”.

Disebabkan krisis ini, Abbas tidak mahu berunding dengan sesiapa. Jika berterusan hingga 2 Jun, mungkin Israel perlu pilihan raya baru (dan Likud barangkali boleh menang kerana semangat haluan kanan Yahudi yang menderu).

Namun tindakan Israel (di Masjid al-Aqsa) telah mengundang amarah daripada ramai orang, khususnya dalam dunia hiburan Amerika Syarikat yang lama berdiam diri. Mungkin ada yang fikir: apa guna dunia hiburan bising?

Lagi berguna daripada Dunia Arab bising sebenarnya. Dunia hiburan mempunyai kuasa lunak (soft power) yang penting. Jenis kuasa ini mampu mempengaruhi tanggapan sosial tentang sesuatu pihak tanpa sebarang pak.saan agama, budaya dan politik.

Contohnya, Amerika Syarikat lama mengeluarkan filem-filem per.ang tentang konf.lik Timur Tengah. Lama-kelamaan dunia faham Timur Tengah berdasarkan perspektif kepentingan Amerika Syarikat.

Sekarang ini warga Amerika Syarikat masih risau jika terlalu lantang terhadap Israel. Kerana masih ada jahil politik fikir “kutuk Netanyahu, kutuk Israel, benci Yahudi”.

Mana tidaknya – rakyat baru saja membebaskan Amerika Syarikat daripada belenggu Donald Trump, yang “menjual diri” sepenuhnya kepada kepentingan Israel.

Sekarang ini pun Trump mengutuk sikap pentadbiran Joe Biden, kononnya tidak mempedulikan Israel (Fearnow, 2021).

Tetapi mana pernah Dunia Hollywood menyokong Trump. Pasal politik tempatan pun ramai berbeza pendapat… apatah lagi politik Timur Tengah. Lena Headey antara pelakon paling awa yang menyatakan pendapatnya.

Beliau memuat naikkan sebuah hantaran bergambar “Save Sheikh Jarrah” dan “Zionist Israeli Apar.theid” dengan ulasan amat panjang tentang nasib bumi Sheikh Jarrah. Memang lain macam kalau Queen Cersei sendiri bersimpati.

Selantang-lantang Headey, lantang lagi Mark Ruffalo dalam kritikannya terhadap Israel. Pertama kali seorang pelakon berani menggesa supaya ekonomi Israel disekat.

“1,500 (rakyat) Palestin barangkali diusir di #Jerusalem. 200 pembantah telah ced.era. Sembilan kanak-kanak terbµnµh. Sekatan ekonomi terhadap Afrika Selatan bantu membebaskan rakyat kulit gelapnya – sekarang tiba masa untuk sekat ekonomi Israel untuk membebaskan warga Palestin. Jom. #SheikhJarrah.” – ciapan Ruffalo pada 12 Mei 2021.

Beliau mengajak orang ramai turunkan tanda tangan dalam petisyen ini: https://secure.avaaz.org/campaign/en/save_palestinian_homes_in_jerusalem/?wXSHhab

Adik beradik Hadid takkan sesekali lupa pada asal-usul mereka. Gigi Hadid membidas golongan yang kecoh pasal kesamarataan tetapi diam dalam bab Palestin.

Bella Hadid menyentuh tentang dana Amerika Syarikat sebanyak AS$3.8 bilion untuk Israel setiap tahun. Dan pendapat Bella dikongsi Mia Khalifa, yang turut bersuara mengalahkan pemimpin Arab (Samaa, 2021).

Dunia digital ini telah melemahkan pengaruh media arus perdana. Ramai sekarang ada akses media sosial, walaupun miskin. Rintihan mereka sekarang ini tidak ditapis pihak berkepentingan. Kalau generasi Baby Boomer macam Headey dan Ruffalo pun sudah muak, bayangkan impak daripada generasi Millennial.

Sekarang hanya kelompok pro-Trump saja yang menyokong Israel tanpa batasan akal. Sebab itu kerajaan Joe Biden mengambil pendirian atas pagar: 1) kecam ser.angan roket Gaza dan 2) kecam punca masalah iaitu kes Sheikh Jarrah dan al-Aqsa.

RUJUKAN:

Boxerman, A. (2021, April 19). Hundreds of Palestinians (ditapiskan) with police by Jerusalem’s Damascus Gate. The Times of Israel.

Fearnow, B. (2021, Mei 5). Donald Trump blames ‘Biden’s weakness’, lack of Israel support for escalating (ditapiskan). Newsweek.

Haaretz. (2021, Mei 10). From TikTok to Temple Mount clashes: 28 days of (ditapiskan) in Jerusalem.

Samaa. (2021, Mei 12). Mia Khalifa (ditapiskan) US of ‘financing (ditapiskan) in Palestine.


Urban Legend Paling Misterius Dunia Gaming

Bulan November, tahun 1981, di pinggir bandar Portland, Oregon, terletak sebuah arked permainan yang menjadi tumpuan ramai anak remaja. Suasana di ruang arked yang gelap itu diterangi oleh lampu-lampu neon dan cahaya-cahaya skrin dari mesin arked yang menjadi kegilaan ramai. Cahaya-cahaya skrin menerangi wajah anak-anak muda yang khayal menikmati permainan arked pilihan mereka. Tapi satu konsol arked, menjadi perhatian, iaitu Polybius.

Polybius, menurut kata saksi, menarik paling ramai pelanggan. Ramai anak-anak muda beratur panjang ingin bermain permainan arked ini. Setiap yang bermain tampak ketagih, dan seperti tidak mahu melepaskan joystick. Mereka yang bermain pasti berkelakuan pelik selepas bermain dan ada antara mereka yang merasa loya, tertekan dan mengalami tidur yang terganggu. Tidak kurang juga ada yang mengalami sawan dan ada juga yang ingin cuba membunuh diri seperti tidak boleh mengawal diri mereka. Ramai saksi mendapati yang Polybius adalah satu mesin arked yang pelik.

Walaupun nampak seperti terasing, ia mesin arked yang paling banyak diusik. Kadang-kadang datangnya lelaki bersut hitam (man in black) yang datang memeriksa mesin arked tersebut, merekodkan data dan meninggalkan premis tanpa mengambil peduli duit hasil kutipan mesin arked tersebut. Seperti mana mesin Polybius datang secara tiba-tiba, begitu jugalah caranya ia lesap. Mesin Polybius dibawa keluar dari arked oleh lelaki bersut hitam dan terus lenyap dari sebarang rekod sejarah.

Begitulah kisah Polybius, sebuah urban legend tentang mesin arked yang dikatakan sebenarnya satu projek rahsia kerajaan Amerika Syarikat untuk meneliti kemampuan teknologi kawalan minda. Polybius kononnya dibangunkan oleh sebuah syarikat arked berpengkalan di Jerman, Sinneslöschen dan direka dengan visual yang memukau dan mempunyai keupayaan untuk memanipulasi minda. Urban legend ini sangat popular di kalangan peminat permainan video dimana ramai yang meletakkannya antara misteri terhebat dalam industri. Tapi sejauh manakah kebenaran kisah Polybius? Marilah kita jadi Detektif Conan sekejap hari ni untuk membongkar urban legend popular permainan video.

Menyelusuri Bukti Bertulis

Rekod terawal tentang Polybius hanya boleh didapati melalui laman sesawang Coinop.org. Coinop.org merupakan sebuah laman sesawang yang jelasnya dikendalikan oleh peminat dan pengumpul mesin-mesin arked yang lama. Artikel tentang Polybius pertama kali muncul pada tahun 1998 di laman sesawang tersebut. Ianya kemudian dikongsi di Usenet, sebuah platform perintis kepada forum di Internet pada tahun 2000 yang menyemarakkan lagi cerita tentang Polybius. Pada tahun 2003, kisah tentang Polybius dipaparkan di majalah popular GamePro. GamePro yang dikatakan dibaca oleh lebih 3 juta peminat permainan video menyebarkan lagi kisah tentang Polybius sehingga ia kukuh menjadi urban legend dan menjadi antara sebahagian dari Pop Culture yang pernah dipaparkan dalam The Simpons, Batman dan juga The Goldbergs.

Tapi yang peliknya, walaupun kisah tentang Polybius berlaku pada tahun 1981, tiada satupun rekod tentang Polybius wujud sebelum tahun 1998. Carian yang lebih teliti di luar daripada Internet juga tidak membuahkan hasil. Tiada satupun majalah, surat khabar ataupun sebarang medium pencetakan yang ada menyebut tentang Polybius. Jika ada pun, ianya tentang sejarawan Yunani dan bukannya tentang permainan arked. (Trivia: Polybius sebenarnya adalah nama sejarawan Yunani Abad Ke-2 sebelum masihi yang menulis karya popular The Histories yang menceritakan tentang kebangkitan Republik Rom). Satu keadaan yang pelik jika kisah Polybius tak pernah dipaparkan di mana-mana media cetak bila melihatkan betapa anehnya kisah Polybius itu sendiri.

Menyelusuri Bukti Fizikal

Kebiasannya mesin-mesin arked lama mempunyai ROM (Read-only memory) dalam bentuk fizikal. ROM tersebut boleh dibaca dalam komputer dan dipindahkan ke dalam bentuk aplikasi supaya ia boleh dimainkan semula. Kaedah inilah yang banyak digunapakai oleh peminat permainan arked klasik yang banyak berkongsi ROM permainan arked lama dengan peminat-peminat yang lain. Jadi jika mesin arked Polybius wujud, kemungkinan sekali, ROM-nya ada berlegar-legar di ruang maya.

Carian secara ringkas di enjin carian Google, menunjukkan beberapa hasil carian tentang ROM Polybius. Namun begitu, kebanyakan ROM yang ada hanyalah satu replika atau penciptaan semula ROM Polybius berdasarkan kepada kenyataan “saksi”. Walaupun ramai yang pernah tampil mengaku memiliki ROM Polybius yang sebenar, namun tiada satu pun diantara mereka yang dapat disahkan kenyataannya. Ada juga yang pernah memuat naik gambar ROM fizikal Polybius sebagai bukti yang Polybius itu wujud. Pun begitu, siasatan yang lebih terperinci mendapati yang kebanyakan gambar itu adalah palsu, dimanipulasi melalui gambar ROM fizikal permainan arked yang lain melalui Photoshop. ROM Polybius yang sebenar kekal sebagai objek yang hilang sehingga hari ini.

Jadi wujud ke tak Polybius?

Ketiadaan sumber bertulis yang kukuh dan bukti fizikal, menimbulkan persoalan. Adakah benar wujudnya permainan arked Polybius? Kenyataan saksi juga bercanggah antara satu sama lain. Tiada satu pun saksi (melalui wawancara di komen Internet) yang dapat memperincikan dengan jelas bagaimana reka bentuk permainan Polybius. Sehinggalah pada tahun 2006, apabila ada seorang saksi tampil di Internet (secara spesifiknya di Coinop.org) dan mengakui dirinya sebagai seorang pembangun arked Polybius.

Beliau memperkenalkan dirinya sebagai Steve Roach. Katanya Polybius dibangunkan oleh syarikatnya Sinneslöschen yang berpengkalan di Jerman atas permintaan sebuah syarikat dari selatan Amerika. Tujuan sebenar mereka hanyalah untuk membuat permainan arked versi baharu yang menggabungkan grafik memukau dengan reka bentuk permainan yang menarik perhatian. Namun Steve Roach tidak menyangka yang selepas 6 hari sahaja dilancarkan, seorang kanak-kanak dilaporkan diserang sawan. Perkara itu menyebabkan syarikatnya menghantar wakil untuk mengambil balik mesin arked tersebut untuk dilupuskan.

Kenyataan Steve Roach nampak seperti rasional pada mulanya. Tapi hasil siasatan yang terperinci akan membuktikan yang kenyataannya hanyalah rekaan semata-mata:

Jadi melalui dua sebab atas, kita boleh simpulkan bahawa kenyataan Steve Roach ini adalah rekaan semata-mata, dan membawa kepada rumusan yang muktamad: Polybius tidak wujud.

Asal kewujudan Urban Legend Polybius

Jadi jika Polybius tak wujud, bagaimana Urban Legend ini boleh mampan berlegar-legar di ruang maya? Perkara ini pernah disiasat dan diterangkan oleh Catherine Despira yang berasal dari Portland, Oregon. Beliau yang merupakan peminat permainan arked sendiri merasa terkejut bila mendengar tentang urban legend itu. Sewaktu remaja, beliau adalah antara orang yang selalu melepak di pusat arked.

Namun begitu, seingatnya tidak ada satu pun arked Polybius yang beliau pernah nampak ataupun main di pusat arked kegemarannya. Oleh kerana itu beliau sendiri yang merupakan seorang wartawan ingin menyiasat tentang asal usul urban legend tersebut. Mengikut hasil siasatannya, walaupun urban legend tersebut, pada pandangannya mitos, ade beberapa perkara dalam urban legend tersebut yang benar-benar berlaku, antaranya:

Jadi, boleh kita simpulkan di sini bahawa urban legend Polybius wujud hasil gabungan dari fakta-fakta di atas. Disebabkan oleh kebanyakan orang yang berada di pusat arked adalah mereka yang di usia remaja dan juga kanan-kanak, disebabkan itulah urban legend ini dapat kekal dan dimarakkan lagi oleh kenyataan saksi yang sebenarnya tidak mempunyai informasi yang mencukupi. Biasalah, remaja, apa yang kita nampak, itulah yang kita cakap. Polybius hanyalah sekadar khabar angin yang digembar-gemburkan melebihi dari apa yang sebenarnya berlaku.

Siasatan kita tidak berhenti setakat ini sahaja. Setiap khabar angin mesti ada permulaannya. Seorang pengguna YouTube, Ahoy bertekad untuk mencari siapa dalang di sebalik penciptaan urban legend ini. Beliau menghubungi wartawan GamePro (Dan Amrich) yang menulis tentang mitos Polybius untuk mengetahui dari mana beliau mendapat tahu tentang Polybius.

Jawapan dari wartawan tersebut sangat mengejutkan. Dan Amrich menerima tip tentang Polybius dari pemilik laman sesawang Coinop.org sendiri iaitu Kurt Koller. Kurt Koller jugalah orang yang bertanggungjawab menaikkan artikel tentang Polybius di laman sesawang buat pertama kalinya pada tahun 1998. Adakah ini bermakna yang Kurt Koller lah orang yang bertanggungjawab mencipta urban legend ini? Ahoy menghubungi Kurt Koller secara lansung untuk bertanyakannya hal tersebut. Kurt Koller tidak menafikan atau pun mengiyakan tuduhan tersebut, sebaliknya beliau berkata yang artikel itu telah ada di laman sesawang Coinop.org tersebut sejak hari pertama lagi. Jawapan Kurt Koller seolah mengelak dari kenyataan yang sebenar. Pun begitu, ia jelas yang Kurt Koller merupakan salah seorang yang terlibat dalam penciptaan urban legend popular ini.

Kesimpulan

Pengajaran yang paling utama yang kita boleh nampak dalam hasil penyiasatan kita pada hari ini adalah betapa mudahnya sebuah urban legend untuk tercipta. Kurt Koller hanya perlukan satu artikel yang ade sedikit sisi-sisi kebenaran dan sebarkannya melalui platform yang popular (majalah GamePro).

Disebabkan campur aduknya mitos Polybius dengan kejadian sejarah yang memang berlaku, urban legend ini melekat pada pemikiran peminat permainan video sehingga ia dikenali ramai dan diabadikan sebagai antara misteri terhebat industri permainan video. Pun begitu, hasil kajian dan penyiasatan terperinci kita hari ini berjaya membongkar kebenaran. Hanya menunggu masa sahaja untuk Kurt Koller mengaku atas penciptaan urban legend popular ini. Seperti kata Detektif Conan “There is only one truth!”

Rujukan:

Iwaniuk, Phil (2017),” Coin-op conspiracy: uncovering Polybius, the arcade’s enduring urban legend.” PCGamesN. https://www.pcgamesn.com/polybius/polybius-arcade-conspiracy-VR

Despira, Catherine (2015) “REINVESTIGATING POLYBIUS: WITH 2015 UPDATE” . Retro Bitch. https://retrobitch.wordpress.com/2015/10/29/reinvestigating-polybius-with-2015-update/“

Polybius”. Coinop.org. http://www.coinop.org/Game/103223/Polybius

Matulef, Jeffrey(2015). “Polybius: The story behind the world’s most mysterious arcade cabinet”. Eurogamer.net http://www.eurogamer.net/articles/2015-05-22-polybius-the-story-behind-the-worlds-most-mysterious-arcade-cabinet

Ahoy (2017), “POLYBIUS – The Video Game That Doesn’t Exist. YouTube. https://www.youtube.com/watch?v=_7X6Yeydgyg